Aerostato - Wikipedia, entziklopedia askea.\nAerostato gidagarri bat.\nAerostatoa (grezieratik, ἀήρ aer (airea) + στατός statos (egon)) airea baino arinagoa den aireontzia da, baloi bat. Airea baino arinagoak diren gasak erabiliz igotzen dira airean. Airean aske utzita dabilen globoa kiroletarako besterik ez da erabili.\nXVIII. mendearen azken erdian asmatuak zituzten globoak gidatzeko tresnak. Ezagunak dira, alor honetan, zeppelin globo gidagarriak, 1900ean Zeppelin kondeak Alemanian asmatuak. Bi mundu gerren artean, globo gidagarri handiak erabili ziren bidaietarako eta pertsona garraioetarako. 1924an egin zen Europatik Ameriketarako lehendabiziko bidaia. Bigarren Mundu Gerra hastear zela izan ziren ezbehar handiek, hidrogeno gasa erabili izanaren ondorio guztiak, eta gerrak berak, eragin zuten garraiorako globo gidagarrien gainbehera.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2016-10-12 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nOrriaren azken aldaketa: 14 abendua 2019, 13:00.


Eraikuntza bezalako sektore prekarioan gehiago lortzeko aukera zegoen | LAB SINDIKATUA\nIndustria Eraikuntza Eraikuntza bezalako sektore prekarioan gehiago lortzeko aukera zegoen\nEgia esateko, gaur izenpetu duten aurreakordioa hobetu zitekeen. Gaurkoa izan da da lehen aldia ADEGIk testuak aurkezten dituena. Gainera testuak zalantza juridikoak sortu ditu mahaian alde ezberdinen artean testu horien eraginaren inguruan. Hortaz, LABek bere zerbitzu juridikoekin testu hauen balioa aztertuko du eta horregatik gaurkoan ez du aurreakordioa sinatu.\nAkordio honetan LABek babestu dituen alderdi onuragarri batzuk jasotzen badira ere (adibidez, hitzarmenari ez lotzearen aurkako klausula, hizkera sexistarekin amaitzea, bideetako langileak subrogatzeko eskubidea hobetu izana), ez da egia honetan jasotzen den soldata-igoerak langileen eros ahalmena berreskuratzen duenik.\nEgitekotan, galdutakoaren erdia ere berreskuratuko ez lukeelako eta akordioak ez duelako bermatzen hitzarmena ezarriko dela, ez baita guk eskatzen genituen eta inolako kostu ekonomikorik eragiten ez duen neurririk jasotzen hitzarmenen ez-betetzeak saihesteko (aparteko orduak ezabatu eta/edo kontrolatu, obretako irteeren eta sarreren kontrola, lan egutegia, lan parteak edota bitarteko prebentiboen formakuntza). Gainera, batzordeak ezin izango ditu obrak ikuskatu hitzarmena betetzen dela zaintzeko. Prekarietatearekin amaitzeko bestelako neurririk ere ez da jasotzen hitzarmenean.\nGaur goizean batzartu da LAB bere ordezkariekin, patronalaren proposamena aintzat hartzeko eta sindikatuaren jarrera erabakitzeko, aurreikus zitekeen ELA sindikatuaren sinaduraren harira. Ordezkariek aho batez adierazi dute ELArekin landu genuen proposamen bateratuaren defentsan berresten direla, eta hura hobetzearren mobilizatzeko eta grebak egiteko konpromisoarekin. Halaxe jakinarazi diogu ELA sindikatuari. Hala eta guztiz ere, behin ELAk, sinatu ondoren, hura hobetu ahal izatea eragotzi duenez, LABek testuaren baligarritasun juridikoa baieztatzen duenean, sinatu egingo du hitzarmena.\nAkordioa oraindik hobetu zitekeen arren, LABek bakarrik lortu dituen gaiak ere jasotzen dira: KPIren gaineko igoerak (LABek bakarrik adierazi zuen mahaian KPIa ez-nahikoa zela), hitzarmena bermatzeko batzordera joango ez diren enpresei ordainak etengo zaizkiela (ELAren hasierako proposamenean ez zen ezertxo ere jasotzen), eta hizkera sexista baztertu da. Ez dugu onartuko batzuk besteen lorpenez jabetu nahi izatea.\nELA eta LAB elkarrekin mobilizatuz gero, aurreakordioa hobetuko genukeela ez dugu zalantzarik. Aukera on bat galdu dugu.


Urretxuko Udala Pagoeta auzoko haur parkea berritzen ari da - Otamotz : Otamotz\nUrretxuko Udala Pagoeta auzoko garajeen gainean dagoen parkea berritzen ari da. Orain arte zoruak arazo handiak eman ditu eta hemendik aurrera halakorik ez gertatzea espero du.\nUdalak hainbat proba egin ditu azken urteetan eta oraingoan konponbidea aurkitu duela uste du. Ez da erraza izan, parke hori eguraldiaren oso menpe baitago eta, gainera, garajeen sabaia baita. Hala, estaldura askotan altxatu da.\nOraingoan, hormigoia leundu dute eta ondoren poroak likido batekin estali dituzte. Likido hau kristalizatu egin da. Hala, ez dago altxatu daitekeen ezer. Aurrekoetan erretxinak jarri dira (epoxi, poliuretanoa eta metakrilatoa) eta altxatu egin dira.\nOrain arte, lehenago edo beranduago, garajeetara ura sartu da. Urretxuko Udalak hemendik aurrera halakorik ez gertatzea espero du.\nAurrekontua 102.000 eurokoa izan da. Lanek atzerapena izan dute, lehenengo konfinamenduagatik eta ondoren eguraldiarengatik. Izan ere, Sebastian Ramos enpresak ezin izan du lan egin euria egin duen egunetan.\nUdaleko brigadak ere hainbat lan egin ditu: parkeko sarreran dagoen aldapako baldosa batzuk aldatu ditu, haur parkea barnizatu eta margotu du eta farolak, parkeko horma guztiak eta parkearen inguruko hesia margotu ditu. Horma guztiak kolore berarekin margotu ditu, jolas gune guztiek itxura bera izan dezaten.\nHorretaz guztiaz gain, brigadako langileek sare bat jarri dute areto futbol zelaia eta haur parkea bereizteko. Abuztuan udalak kontratatutako enpresa batek kirol gune ezberdinak margotuko ditu: areto futbol zelaia, bi pilotaleku txikiak eta saskibaloi zelaia. Gainera, argiteria berrituko dute. Led teknologia duena jarriko dute.\nUdalak Pagoeta auzoko bizilagunei eskerrak eman nahi dizkie. «Obra hau garajeen jabeen eta gainontzeko bizilagunen lankidetzarekin egin dugu. Beraiei esker, aspaldiko nahi hau aurrera atera ahal izan dugu. Zenbait egunetan bizilagun batzuk ezin izan dituzte beraien garajeak erabili eta eskerrak eman nahi dizkiegu erakutsi duten jarreragatik.


⇒ Sektore desberdinetan espezializatutako profesional taldea ⇐\n⇒ Berrikuntzaren aldeko apustua helburu bakar batekin: Kontsumitzailea asebetetzea ⇐\n⇒ Euskadiko enpresa erreferentea 60 urte baino gehiagoko esperientziaren ondoren ⇐\nAholkularitza teknikoa eta erreminten identifikazioa eskaintzen dugu torneaketa, hariztaketa, fresaketa, zulaketa, trontzaketa, artekaketa, mandrinaketa eta fresaketarako. Horrez gain, plakita eta erreminta-euskarri ugari ditugu.\nSukaldeko tresneria eta osagarri mota guztiak etxeko edozein gela xehetasun guztiekin hornitzeko. Gure katalogo zabalean askotariko zartaginak, lapikoak, baxera eta mahai tresnak aurki ditzakezu.\nEskuzko erreminta eta elektroportatila\nMakina elektro-eramangarrietan, pneumatikoetan eta hidraulikoetan zein eskuzko tresnetan marka nagusiak komertzializatzen ditugu. Eskuzko erraminta, eusteko tresnak, ebaketakoak, tresna osagarriak...\nTorlojuak eta elementu normalizatuak\nTorloju mota guztiak, metalezko finkapenak eta elementu normalizatuak hornitzen espezializatuta gaude. Kanban zerbitzua ere eskeintzen dugu.\nSoldadura eta urratzaileak\nLixatzeko, ebaketako, desbarbatzeko, zulatzeko koroak eta MIG / MAG, TIG eta MMA inbertsore sistemako ekipoak ditugu berauei dagozkien kontsumitzaileekin.\nNeurketarako kalibreak, mikrometroak, zundak, alexometroak, zimurtasun neurgailuak eta tanpoiak ditugu. Aholkularitza eta irtenbideak eskeintzen dizkiogu profesionalari.\nItsasgarriak eta lubrifikatzaileak\nProduktu kimikoen eta itsasgarrien marken banaketa esklusiboa dugu mantentze industrialerako edo elikagaien sektore zabalerako. Finkatzaileen aukera zabala.\nSarrailagintzako materialak eta osagarriak, mantentze-lanak egiteko hainbat tresna edo etxeko dekoraziorako beharrezkoak diren material mota guztiak; igeltserotza, arotzeria, elektrizitatea, iturgintza, etab.\nZorrozketa eta konponketa zerbitzua\nMekanizazio sektorerako diren tresnen zorrozketak, aldaketak edo berreskuraketak. Tresna elektro-eramangarrien konponketak egiten ditugu aurrez aurrekontua pasatzen dugularik.\nKatalogoan eskuragarri dauden produktuen aurrekontua eska dezakezu konpromisorik gabe.\nHornidura industrialeko materiala Urola Kosta edo Debabarrena eskualdeetako edozein puntutara garraiatzen dugu.\nSaldu osteko arreta zerbitzua\nEntregatu ondoren ere, eduki ditzakezun zalantza guztiak argitzen saiatzen gara.\nZalantzarik ba al duzu? Ugarte Burdindegiko taldea zure zerbitzura dago.\nJarri gurekin harremanetan »


Folkloreak hezkuntzarako eskaintzen dizkigun baliabideak ezagutzen — dantzan.eus\nHemen zaude: Hasiera › Komunitatea › Dantzan Ikasi › Folkloreak hezkuntzarako eskaintzen dizkigun baliabideak ezagutzen\nHiru sailetan landu ditugu proposamenk:\nb) Musikadun jolasak\nc) Joku Dantzak\nBaina dantza eta jolas zerrenda bat baino, horiek hezkuntza proiektu batean integratzeko irizpideak eskaini dizkigute Josu Erramun Larrinagak eta Emilio Xabier Dueñas-ek. Adibidez, folklore egutegia kontuan hartu eta haren arabera ekimenak antolatzeko.\nHorrekin batera, umeen adinaren araberako dantza eta jolasak, bai hautaketa orduan eta baita bakoitza gauzatzeko eragin diezaiokegun zailtasun graduan.\nAhozko jolasak, musikarik gabeko jolasak, erritmodun baina musika zehatzik gabeko dantzak, eta musikaren arabera egiteko dantzak... Jardueraren une eta helburu bakoitzean erabiltzeko lanabesak aurkeztu zizkiguten. Kadera baten gainean, haurrak-haurrak, sarian-zunzun, katadera-dantza, jean-petit-qui-danse, itses-dantza, xarmantia-matelota, maska-dantza, ahuntz-dantza, esku-dantza, paxa-dantza, saskito-dantza, txakolin, buhameen dantza, Arrastariako entradillak, Baztango zortzikoa eta jota eta porrua landu genituen besteak beste.\nkastaro trinko bezain mamitsua beraz, gozagarria une askotan, eta serio-serio entzun eta ikastekoa beste zenbaitetan. Gure transmisio zereginean folkloreak eskaintzen dizkigun aukera eremua zabaltzeko baliabide sorta ederra eskaini digu. Ea denak baliatzeko gai garen!\nHaur Folklore ikastaroa [argazkiak]


Irekia Eusko Jaurlaritza - Gobierno Vasco :: Lehendakariak euskararen etorkizun osasuntsu eta jasangarrirako denon ahalegina eta elkartasuna beharrezkoa dela azpimarratu du Euskararen Aholku Batzordearen bileran\nLehendakariak euskararen etorkizun osasuntsu…\n<iframe src="https://www.irekia.euskadi.eus/eu/embed/videos?video_path=2021%2F11%2F16%2Fnews_73309%2Fhtml5%2FLehendakari_Euskara.mp4" width="320" height="210" allowfullscreen></iframe>\nLehendakariak euskararen etorkizun osasuntsu eta jasangarrirako denon ahalegina eta elkartasuna beharrezkoa dela azpimarratu du Euskararen Aholku Batzordearen bileran Iturria: Irekia\nEuskera_Lehendakaritza_16-11-2021_usual-8092.jpg Iturria: Irekia\nEuskera_Lehendakaritza_16-11-2021_usual-8108.jpg Iturria: Irekia\nEuskera_Lehendakaritza_16-11-2021_usual-8099.jpg Iturria: Irekia\nEuskera_Lehendakaritza_16-11-2021_usual-8096.jpg Iturria: Irekia\nEuskera_Lehendakaritza_16-11-2021_usual-8129.jpg Iturria: Irekia\nEuskera_Lehendakaritza_16-11-2021_usual-8131.jpg Iturria: Irekia\nEuskera_Lehendakaritza_16-11-2021_usual-8125.jpg Iturria: Irekia\nEuskera_Lehendakaritza_16-11-2021_usual-8135.jpg Iturria: Irekia\nEuskera_Lehendakaritza_16-11-2021_usual-8118.jpg Iturria: Irekia\nEuskera_Lehendakaritza_16-11-2021_usual-8117.jpg Iturria: Irekia\nEuskera_Lehendakaritza_16-11-2021_usual-8138.jpg Iturria: Irekia\nEuskera_Lehendakaritza_16-11-2021_usual-8147.jpg Iturria: Irekia\nLehendakaritzan egin den bileran Euskararen Agenda Estrategikoa 2021-2024 aurkeztu da\nIñigo Urkullu Lehendakaria izan da Euskararen Aholku Batzordearen legealdiko bigarren bileraren buru. Lehendakaritzan egin den batzarrean Bingen Zupiria Kultura eta Hizkuntza Politikako sailburuak eta Miren Dobaran Hizkuntza Politikarako sailburuordeak ere parte hartu dute Euskararen Aholku Batzordeko gainontzeko kideekin batera.\nLehendakariak bere hitzaldian azpimarratu duenez, “garapen jasangarriaren helburuei begira jarri gara mundua osatzen dugun gizarte guztiak eta, ongi asko dakigu euskarak behar duela, eta baduela, ikuspegi horretan berezko toki bat, ezinbestekoa bezain ukaezina. Euskararen etorkizun osasuntsu eta jasangarriak, nahitaez, ahalegin planifikatzera behartzen gaitu… Herritarren eta multzoen arteko elkartasunezko loturak zaindu eta indartuko dituen plangintza. Pertsonaren neurrian diseinaturiko plangintza, askotariko pertsonen eta taldeen inplikazioa bilatuko duena”. Lehendakariak adierazi duenez, “plangintza horren goreneko emaitza” da Euskararen Aholku Batzordean gaur bertan aurkeztu den Euskararen Agenda Estrategikoa 2021-2024.\nGobernu Kontseiluak azaroaren 2ko bileran onartu zuen 2021-2024 epealdirako Euskararen Agenda Estrategikoa, legegintzaldi honetako hizkuntza politikaren lan-ildoak zein helburu estrategikoak zehazten dituen dokumentua. Agiriak lau helburu estrategiko finkatu ditu euskararen ezagutza zein erabilera handitzen jarraitzeko, hizkuntza eskubideen bermean aurrera egiteko eta euskararen lurralde guztietan erakundeen arteko lankidetza sendotzeko.\nAgenda hau Eusko Jaurlaritzak euskararekiko duen konpromisoaren erakusgarria da, eta euskara sustatzeko hizkuntza politika garatzeko funtsezko tresna izango da. Dokumentu honek, halaber, euskararen zeharkakotasuna bermatzen du, bai administrazioan, bai gizartean, hainbat erakunde, gizarte eragile eta adituren arteko elkarlanean gauzatuko baita.\nIñigo Urkullu Lehendakariak azpimarratu duenez, “gure gizarteak argi utzi du, Euskaraldia bezalako ekimen arrakastatsuetan, baita beste hainbat ekinbidetan ere, ez duela zordun izan nahi euskararen bizi-indarrari dagokionez. Alderantziz. Irabazi garbiko balantzea nahi du gure gizarteak euskararen erabileran, eta, beraz, bizi-indar eta osasunean. Horixe da, besteak beste, garapen jasangarrirako gizarteak egin nahi duen ekarpen nagusietako bat: “iraganeko eta gaurko hizkuntza gurea etorkizuneko hizkuntza ere izan dadila”. Eta gaineratu duenez, alor guztietan egin beharko da lan helburu hori lortzeko. Gainera, gazteek euskararen erabileran duten garrantziaren inguruko gogoeta bat ere partekatu du Lehendakariak gaurko Euskararen Aholku Batzordearen bileran: “gizarte bizitzaren alor guztietan bezala, gure gazteek badakite eskuzabaltasunez jokatzen euskararen erabilerari dagokionez ere. Aitorpen hori merezi dute, diskurtsoan zein praktikan. Neurri handi batean, haiei esker goaz aurrera. Merezi dute gizarte osoaren onespena, euskarentzat bizi-emaile baitira”.\nEuskararen Aholku Batzordearen helburua da ahaleginak eta proiektuak batzea eta koordinatzea euskara normalizatzeko. Gaur egun 26 kidek osatzen dute Euskararen Aholku Batzordea eta hiru batzorde-atalez osotuta dago: ingurune digitala; hizkuntza eta generoa; eta eremu sozioekonomiko pribatua. Batzorde-atal horietan gizartearen ordezkaritza zabala batzen da; izan ere, arlo bakoitzean adituak diren pertsonek osatzen dituzte.\nIntervencion_Lehendakari_Eu... behera kargatu (8 MB)\nlhk_gazteen_papera_eu.mp3 behera kargatu (600 KB)\nlhk_euskeraren_agenda_estra... behera kargatu (1 MB)\nlhk_euskeraren_agenda_estra... 70 MB\nlhk_gazteen_papera_eu.mp4 30 MB\n16-11-21__Discurso_LHDK_eus... 200 KB (application/pdf)


Evelyn Glennyn eta aditzea - Abantian\nabantianBIT hau pertsona interesgarri bati eskaini diogu, Evelyn Glennie-ri hain zuzen. Evelyn Glennie erreferentziazko pertsona bat da aditzeak harremanetan duen eragina orokorrean gutxiesten dugula pentsatzen dugunontzat, eta horrexegatik gutxi eta gaizki erabiltzen dugun gaitasun bat dela uste dugunontzat.\nEvelyn Glennie, behin berarekin topo egin eta gero, hotz edo epel utzi ezin zaituen pertsona horietako bat da. Bere musika ibilbidean emankortasun harrigarria erakutsi du hala ineterprete gisa nola konpositore eta musika instrumentu asmatzaile gisa, batez ere perkusio arloan. Badu, gainera, beste bizitza paraleloa, bere hitzaldiak erreferentzia bihurtu baitira, batez ere pertsonen arteko komunikazio arloan, eta bereziki entzunketarenean. Bere zeregin nagusia bizitzan, berak aitortu duen bezala, zera da: pertsonei laguntzea besteei gehiago eta hobeto entzuten ikasten.\nEzer berezirik ez orain arte bere curriculumean, ez bada, eta ez da gutxi, arrakastaz beteriko ibilbide profesionala, bi atal erabat ezberdin baina osagarritan banatuta. Harrigarriena, ordea, ondorengo datua da: 12 urtetatik Evelyn gorra da. Ondo irakurri duzu, bai, gorra da.\nEvelynek esaten digu nola, gorreria zela eta, zaratak entzuteko hil edo biziko beharra sentitu zuen psikologikoki biziraun nahi bazuen, eta nola, inguruko pertsona batzuei esker, konturatzen hasi zen gai zela zaratak jasotzeko ahalmena garatzeko, bibrazio gisa entzun ere, entzute-organo sofistikatua ez ziren beste tresna batzuen bidez. Ordutik aurrera arreta osoa jarri du bere burua garatzen, musika eta soinuen laguntzaz, gorputz osoarekin eta izaera osoarekin entzun ahal izateko, eta emaitza ikusgarriak lortu ditu.\nBere musika karreraz haratago, Evelynek pentsakera eta jarduera lerro integral bat eratu du, non entzuketa den ardatz, bai gaitasun gisa eta baita pertsonen arteko komunikaziorako tresna gisa ere.\nEvelynek behin eta berriz aipatzen du entzuketak duen garrantzia, nahiz eta ez zaion aitortzen, pertsonen arteko harremanetan, eta baita gure besteekiko harremanetan izan dezakeen eragin positiboa edo negatiboa ere. Ikus dezakezue bere hitzaldi bat http://www.ted.com/talks/lang/eng/evelyn_glennie_shows_how_to_listen.html, azpitituluak euskaraz edo gastelaniaz jarraitzeko aukerarekin.\nEvelynen mezu honetatik abiatuz, posibilitate pilo bat zabaltzen zaizkigu: entzuteko zenbat mota dauzkagun, zeintzuk erabiltzen ditugun eta noiz, zein mekanismo, teknika edo aukera aktibatzen ditugun batzuen edo besteen aurrean, eta abar luze bat.\nGarbi dagoela ematen du, dena dela, entzuketak erlazio gaitasun askorekin duela lotura, enpatiarekin esate baterako. Besteari ulermena erakusteko, beste hori ondo ulertu beharko da; eta horretarako ez dago maila altuko entzuketa baino bide hoberik.\nBa al dakizu al duzu nola pertzibitzen duten besteek zure entzuketaren kalitatea eta horren inpaktua haiek zurekin erlazionatzeko moduan ?


Dornocheko gaztelua - Wikipedia, entziklopedia askea.\n57° 52′ 47″ N, 4° 01′ 48″ W / 57.8798°N,4.02993°W / 57.8798; -4.02993Koordenatuak: 57° 52′ 47″ N, 4° 01′ 48″ W / 57.8798°N,4.02993°W / 57.8798; -4.02993\nDornocheko gaztelua (ingelesez: Dornoch Castle) Eskoziako Highland eskualdearen iparraldean kokatzen den gaztelua da, Dornoch herrian.\n1500 urtearen inguruan eraiki zuen Caithnesseko apezpikuak eta 1557an John Gordon Sutherlandeko Earlari eman zion baina 1570an McKay eta Murray leinuen arteko borrokan suntsitua gelditu zen. Gaztelua berreraiki egin zuten dorre bat gehituz.\nXVIII menderako egoera txarrean zegoen eta 1813-14 urteetan berriztu egin zuten. Eskola izan zen, ondoren gartzela eta 1860tik aurrera epaitegia. 1880 urtean aldaketa batzuk egin zitzaizkion, hego-mendebaldeko blokeari altuera handitu eta ekialdean hiru solairutako dorrea gehitu besteak beste. 1947an luxuzko hotel bihurtu zuten.\nWikimedia Commonsen badira fitxategi gehiago, gai hau dutenak: Dornocheko gaztelua\nHotelaren webgune ofiziala\nOrriaren azken aldaketa: 30 azaroa 2019, 15:33.


Bartzelonan, bere semea ustez hil zuen gizonaren gorpua aurkitu dute\nMossos d'Esquadraren komisaria bateko artxiboko irudia. Argazkia: EITB MEDIA.\nMossos d'Esquadrako agenteek El Prat de Llobregaten (Bartzelona) aurkitu dute abuztuaren 24an ustez bere semea Bartzelonako hotel batean hil zuen eta, ondoren, bere buruaz beste egin zuen gizonaren gorpua, Kataluniako Poliziak jakitera eman duenez.\nAbuztuan Bartzelonako Paralelo etorbideko hotel bateko logelan bi urteko umearen hilotza aurkitu zutenetik desagertuta zegoen gizona, eta ustez amaz mendekatzeko hil zuen.\nUdaltzaingoaren iturriek azaldu dutenez, El Prat de Llobregateko Les Palmeres auzoko baso batean aurkitu dute gorpua, Bartzelonako aireportutik gertu.\nHain zuzen ere, El Prateko aireportuaren inguruan galdu zen 44 urteko gizonaren arrastoa. Hoteletik ihes egin zuen, establezimenduko igerilekuko hesiaren gainetik salto eginez, ustez, bi urteko semea hil ondoren baina hoteleko segurtasun-kamerek ihesaldia grabatu zuten.\nHainbat ordu haren bila eman ondoren, Mossoek sare sozialetan argitaratu zuten haren argazki bat, deskribapen fisiko zehatz batekin batera, eta herritarrei laguntza eskatu zieten aurkitzeko.\nAuzitegiko medikuek ondorioztatu beharko dute zergatik hil den ustezko parrizida; hala ere, lehen zantzuen arabera, zuhaitz batean urkatuta hil du bere burua.\nUme txikiaren hilketa abuztuaren 24an gertatu zen, 22:30 aldera. Agenteek Concordia hoteleko gela batean aurkitu zuten adingabea, Bartzelonako Paralelo etorbidean, eta Larrialdi Medikoen Sistemako (SEM) osasun-langileak suspertzen saiatu ziren, baina ezin izan zuten ezer egin haren bizitza salbatzeko.\nAntza denez, amak berak eman zuen abisua, bere semearen aitak mehatxuzko mezuak bidali ostean. Banantze-prozesuan zeuden biak, eta gizonak "damutuko zaizu" eta antzeko mezuak bidali zizkion emakumeari.


Euskal aeronautika elkarteko enpresek hazten jarraitzen dute - Ekonomiaren KZ\nEuskal aeronautika elkarteko enpresek hazten jarraitzen dute\nAeronautika eta Euskadiko Espazioa klusterreko (HEGAN) enpresek 1.867 milioi euro fakturatu zituzten 2021ean; 2020an, berriz, 1.874 (-%0,3). Era berean, 420 lanpostu berri sortu zituzten, % 3,1 gehiago, eta 14.186 lanpostu zuzen. I+G+Bko inbertsioa % 15 hazi zen, 117 milioiraino, 2020an baino 15 gehiago.\nAsteazken honetan eman dituzte zifra horien berri, klusterrak BIEMH 2022ren esparruan BECen egin duen batzar orokorraren ostean. Bertan, Carlos Alzola HEGANeko presidente ohia eta ITP Aeroko CEO agertu dira, Ana Villate klusterreko zuzendariarekin batera.\nAgerraldian, klusterreko presidente berria aurkeztu du, Jose Julián Echevarria, SENER Aeroespazialeko CEOa.\nBere hitzaldian, Alzolak azaldu du 2020an izandako beherakadaren ondoren, euskal sektore aeroespazialarentzat “zailena” izan zela, ordura arte 22 urteko historian etengabe hazi baitzen, eta 2021a “trantsizio-aldia” izan dela, “Munduko osasun-krisitik pixkanaka aterata”.\nPresidenteak baloratu du 2021eko datu horiek “oraindik” erakusten dutela pandemiak eragindako krisiak sektorean duen eragina. Hala eta guztiz ere, enpresa elkartuek aurreko ekitaldiaren “antzeko” fakturazioarekin amaitu dute urtea, eta klusterraren enpleguan % 3ko susperraldi “positiboarekin” eta I+G+Bko inbertsioaren % 15eko hazkundearekin.\nHala ere, azpimarratu duenez, aireko trafiko komertziala % 20 azpitik dago oraindik 2019ko mailen aldean, eta bereziki kaltetuta dago korridore bikoitzeko hegazkinen trafikoari dagokionez.\nPuntu horretan, Alzolak eta Villatek kalkulatu dute sektoreak, oro har, pandemiaren aurreko jarduera-mailak berreskuratuko dituela 2024. urtearen inguruan.\nAireko trafiko komertzialaz gain, beste azpisektore batzuk, hala nola Espaziala, ez dira hain kaltetuak izan; aldiz, epe luzerako proiektuak, Hiri Mugikortasun Berriko eremuak edo Zero isurketa hegazkingintzako eremuak kasu, “Gero eta aukera nabariagoen nitxo gisa garatzen jarraitzen dute”.\nKlusterreko presidenteak enpleguaren susperraldia azpimarratu du, “Argi eta garbi erakusten baitu” enpresek langileak kontratatzeko apustuarekin egin duten ahalegina, nahiz eta jarduera handitu ez “.\nHalaber, Alzolak I+G+Bko inbertsioen hazkundea nabarmendu du, 117 milioira iritsi baitzen iaz; horietatik, % 75 baino gehiago autofinantzaketari dagozkio, eta esportazioen portaera 1.371 milioi eurokoa izan zen, hau da, salmenta guztien % 73,4.\nPuntu horretan adierazi du bazkideek berrikuntzan egindako inbertsioak salmenten % 6,3 izan direla azken urte honetan. 2020an baino 15 milioi gehiagorekin, baieztatu da sektorea dela “I+G+b arloan gehien inbertitzen duenetako bat”.\nAzpisektoreen arabera, motorrak sektorearen fakturazioaren % 46,4 izan ziren 2021ean; aireegiturak % 44,6; Sistemak eta Ekipoak % 4,7; Espazioa % 4,3.\nHelmugako herrialdeka, aldi horretan Erresuma Batura ( % 32), AEBetara ( % 21), Alemaniara ( % 17) eta Frantziara ( % 13) egindako esportazioak nabarmentzen dira. Helmugako herrialdeka, aldi horretan Erresuma Batura ( % 32), AEBetara ( % 21), Alemaniara ( % 17) eta Frantziara ( % 13) egindako esportazioak nabarmentzen dira.\nKlusterraren presidente berriak zehaztu duenez, eta aurtengo ekitaldiari begira, sektorearen egoera “hobetzen ari da”, pandemiaren amaiera espero den unean munduko mapan agertzen diren ziurgabetasun handiak gorabehera.\nKapitulu honetan “arazo berriak” aipatu ditu, hala nola hornidura-kateko tentsioa, lehengairik eza, energia-kostu handiak edo “klusterraren lehiakortasunean eragin zuzena duen” inflazio-prozesua.\nAlzolak gogorarazi duenez, bi fabrikatzaile handiek (Airbus eta Boeing) “apur bat” hobetu dituzte beren itxaropenak, abiazio komertziala krisi aurreko mailetara 2023 eta 2025 bitartean itzuliko dela kalkulatuz.\nKorridore bakarreko hegazkinek gidatzen dute berreskuratze hori, eta ondorengo ekitaldietarako uzten dute ibilbide luzeko eta korridore bikoitzeko hegazkinen nitxoan berreskuratzea.\nBestalde, hazkunde-eremuak abiazio komertziala eta espazioa berreskuratzetik etorriko dira, ez bakarrik espazio-agentzien programa instituzional tradizionalen bidez, baizik eta hura gizarteratzeagatik eta aplikazio zibil eta komertzial askotan erabiltzeagatik.\nHalaber, Segurtasunaren eta Hiri Aireko Mugikortasunaren segmentutik eta Dronesetik, azken horiek aire-espazioaren murrizketak erabat erregulatzen direnean.\nKomunikabideek egindako galderei erantzunez, Alzolak adierazi du eremu horretako salmentak ez direla % 10era iristen.\nKrisialdiak sortzen ari diren tentsio ugarien aurrean, Kluster Elkartearen eta Erakundeen babesa ezinbestekoa da, eta hala izaten jarraituko du datozen urteetan ere, digitalizazioa, abiazio jasangarrirako proiektuak, hornidura-katea indartzea, enpleguari eustea eta jarduera handitzea bezalako alderdiak bultzatzeko.\nGobernu Zentralak GTIZk kudeatu eta sustatutako Programa Teknologiko Aeronautikoa (PTA) abiarazi du, 160 milioi euroko aurrekontuarekin 2021-2023 aldirako.\nEnpresa txiki eta ertainen biziraupena bermatzea\nHala ere, Klusterrak azpimarratzen du PTA horrek behar bezala kapilarizatu behar duela balio-kate osoan, eta 2024tik aurrera luzatu ahal izango dela, sektore horretan programa eta teknologia berriak garatzeko epeek irismen luzeko proiektuak gauzatzeko beharrezkoak diren inbertsioak konprometituko lituzkeelako.\nEnpresa txiki eta ertainen biziraupena bermatzen eta gaitasunak eta talentua mantentzen laguntzeko eskatzen die HEGANek administrazioei, etorkizuneko hegazkingintzarako eta enplegu jasangarrirako teknologia berrien garapena bultzatzeko, sektore estrategikoa, traktorea eta gizartearentzat eta herrialdearentzat aberastasuna eta balioa duen sektorea izaten jarraitzeko gaitasuna eta kalitatea duena.\n68 kidek osatzen dute Hegan, ia balio-kate aeroespazial osoan kokatuak. Bazkideen artean 4 Tier1, 48 industria-konpainia, 6 teknologia-zentro, 5 unibertsitate eta 5 aliatu-kluster daude.\nGaur egun, HEGANeko kideek 169 instalazio dituzte munduan zehar, 83 Euskadin, 56 Espainian eta 30 atzerrian (Alemania, Brasil, Txina, Estatu Batuak, India, Malta, Mexiko, Polonia, Portugal, Erresuma Batua eta Errumania).\nKlusterrak urteko Batzar Nagusia egin du asteazken honetan, aurrez aurre, bi urtez telematikoki egin ondoren. Ekitaldia BECen izan da, BIEMH22ren esparruan, eta Ana Camacho Eusko Jaurlaritzako Industria eta Trantsizio Energetikoko zuzendariak inauguratu du.\n← Gazpromek Europarako gas-hornidura gehiago murriztu du\nFiskaltzak Repsol, Brufau, Caixabank eta Fainé auzipetzeko eskatzen du →\nElektrizitatea 3.000 euro/MWh-ra iritsi da Frantzian


Bille August eta François Ozonen lanak Sail Ofizialean emango dituzte | Kultura | Berria\nBille August eta François Ozonen lanak Sail Ofizialean emango dituzte\nZinemaldiko sarietarako lehian daudenen artean dago Christian Petzolden azken pelikula ere\nJohn Malkovich aktorea, Michael Sturmingerren Casanova Variations pelikulako eszena batean. - / EZEZAGUNA\nSarien lehian ariko diren filmen zerrenda osatzen ari dira. Donostiako Zinemaldiko antolakuntzak jakinarazi duenez, Billie Augusten eta François Ozonen azken filmekin batera, Mia Hansen-Love, Christian Petzold, Michael R. Roskam, Shim Sung-bo eta Michael Sturmingerren pelikulak proiektatuko dituzte Sail Ofizialean. Horiekin batera, Jon Garaño eta Jose Mari Goenagaren Loreak, Alberto Rodriguez La isla mínima eta Carlos Vermuten Magical Girl zuzendarien lanek osatzen dute, oraingoz, zerrenda. Pablo Maloren Lasa eta Zabala ere Sail Ofizialean izango da, baina lehiatik kanpo. Irailaren 19tik 27ra arte egingo da Zinemaldia.\nOrain dela bi urte Urrezko Maskorra irabazi zuen Ozonek, Dans la maison (2012) filmarekin. Augustek, berriz, atzerriko film onenari Oscar saria irabazi zuen 1988an, Pelle the Conqueror pelikularekin.\n'UNE NOUVELLE AMIE' François Ozon (Frantzia)\nTxikitako lagunak diren bi emakumeren istorioa kontatzen du. Ezkonduak dira, eta horietako batek haur bat izango du. Haurra izan duena, ordea, larri gaixotuko da ama izan eta denbora laburrera. Lagunak senarra eta umea zainduko dizkiola zin egiten dio, eta, hura hil ondoren, haren familia bisitatzera joango da, sekulako ezustea hartuko du, ordea, bisita horretan.\n'EDEN' Mia Hansen-Love (Frantzia)\nFrench house deituriko musika estiloan oinarritutako istorioa kontatuko du. Musika elektronikoa abiadura bizian garatu zen 1990eko hamarkadan. Parisko gau bizietan DJ lanean hasiko da Paul.\n'STILLE HJERTE' Bille August (Danimarka)\nDrama intimista bat izango da Bille Augustek Zinemaldian aurkeztuko duena. Familia bateko hiru belaunaldi asteburu bat igarotzeko elkartu dira. Sanne eta Hedidi ahizpen ama hilzorian dago. Egoerak okerrera egin aurretik hil egin nahi duela jakinarazi die amak alabei. Alabek hasiera batean ontzat joko dute, nahiz eta asteburuak aurrera egin ahala erabakia ez duten horren begi onez ikusiko. Egoera horretan, aspaldiko gatazkak azaleratuko dizkiote elkarri.\n'CASANOVA VARIATIONS' Michael Sturminger (Frantzia-Austria-Alemania)\nGiacomo Casanovaren Mémoires de Casanova liburuan dago oinarrituta pelikula, eta Wolfgang Amadeus Mozart eta Lorenzo da Ponteren ariak izango ditu. Casanova inoiz inon izan den seduktorerik handienaren mitoa antzeztuko du Jonh Malkovich aktoreak. Fikzioarekin eta antzezpenarekin kontatuko dituzte Casanovaren abenturak, pasioak, eta, batez ere, heriotzari zion beldurra.\n'THE DROP' Michael R. Roskam (AEB)\nHollywoodera joan denetik egin duen lehendabiziko filma da. Dennis Lehane idazlearen eleberri bat egokitu du Michael R. Roskamek, eta Tom Hardy, Noomi Rapace eta James Gandolfini dira hango protagonistak. Krimen antolatuak New Yorkeko tabernetan dirua nola zuritzen duen erakutsiko dute pelikulan. Bob Saginowski Brooklyngo tabernari bat da, eta Nadia emakume misteriotsuarekin elkartuko da, zeinak iragan iluna daukan bizkarrean, gainera.\n'HAEMU' Shim Sung-bo (Hego Korea)\nShim Sung-bo zuzendariaren estreinako lana da. Aurrez Memories of Murder pelikulako gidoia idatzi zuen. Benetako gertaera batean oinarrituta dagoen pelikula da. Legez kanpoko etorkinak garraiatzen dituen arrantzontzi baten istorioa kontatzen du. Jarduera horrek hondamendira eramango ditu tripulazioko kideak eta itsasontzian doazenak.\n'PHOENIX' Christian Petzold (Alemania)\nNina Hoss aktorea da Phoenix-eko protagonista. Traizio bat egin duelako kontzentrazio esparru batera eramango duten emakumezko baten rola jokatzen du. Aurpegia erabat desitxuratuta duela itzuliko da etxera, eta zirujau ospetsu bati eskatuko dio aurpegia berregituratzeko. Ebakuntza egin ondoren, bere senar piano jotzailearen bila hasiko da, baina ez da izango espero zuena.


Zergatik «SAN JOAN» udako solstiziorako – El arca de no sé\nSobera ezaguna da antzinako hainbat errito pagano burutzen dugula egunotan, eguzki andrearen egun ahaltsuena ospatzeko. Landareak, ura, sua… dena bihurtzen da magiko bere egunean. Eta hain da handia bere poza ezen dantzan ere azaltzen baita zerumugatik San Joan egunaren egunsentian.\nBaina, zergatik hautatu zuen Elizak done Joanes, San Joan, ohitura pagano horiek ordezteko? Sarri egin didaten galdera eta erantzun eskasa duena, lilura gutxikoa. Hala ere, ezagutu beharrekoa.\nErantzuna Biblian dago eta horretatik tiraka, hitzez hitzeko irakurketa bat eginez, erabaki zuten behinolako teologoek San Joan besterik ezin zitekeela izan egun horretako protagonista.\nErlijio aditu haiek lehendik zuten erabakia Jesus izango zela, bai ala bai, kosta neguko solstizioaren ordezkari eztabaidaezina. Bera zelako «argia mundura ekarriko zuena» eta, gainera, dibinitatea zegoen tartean: bere sorreran Jaungoiko nagusiaren beraren parte-hartzea izan zelako, Maria bere amak mundura ekarri zuelako gizonik gabe, sexu harremanik gabe. Hortaz «amabirjina» izena, beste garai batzuetan «neskuts» (neska + huts) izenez ere ezagutu zena.\nBaina ez zen Maria izan gizonik ukitu gabeko lehenbiziko ama. Eta hor dago koska. Lehendik —horrela diote testu sakratuek— tratu bera jaso zuen Isabel (Elisabet) izeneko emakume antzu batek. Antzua bera edo Zakarias bere senarra, biak adinduak: nolanahi izanda, kontua da ezin zutela seme-alabarik sortu.\nOrduan, oso fededunak zirela ikustean, Jaungoiko nagusiak esku hartu zuen eta, Gabriel goiaingeruaren abisua tartean, haurdun geratu zen Isabel, Zakariasen parte-hartzerik gabe. Mirari hartatik, Joan izeneko mutiko bat jaio zen, gure pertsonaia, gerora Jesusen gidaria izango zen.\nIkusita konponbide hura oso praktiko eta egokia zela, Mariaren aurrean agertu zen Gabriel goiaingerua hari esateko Jaungoikoaren bitartez haurdun utziko zutela, Jesus munduratzeko. Maria, espero bezala, harritu egin zen proposamenarekin eta, esandakoa kolokan jarri barik, bere zalantza edo sinesteko zailtasuna adierazi zizkion. Orduan, goiaingeruak erantzun zion sinesteko eta baita horretarako arrazoia eman ere. Hori dena Lukasi esker dakigu, Bibliako bere ebanjelioan horrela idatzi zuelako. Hau da pasartea:\n«Mariak esan zion aingeruari:\nBaina nola gerta daiteke hori, ez bainaiz gizon batekin bizi?\nEspiritu Santua etorriko da zuregana, Goi-goikoaren indarrak hodeiak bezala estaliko zaitu; horregatik, zuregandik jaioko dena santua izango da eta Jainkoaren Seme deituko diote. Begira, Elisabet zure lehengusina ere haurdun gertatu da bere zaharrean eta SEI HILABETEKO DAGO HAURDUN antzua omen zena; Jainkoarentzat ez baita ezer ezinezkorik»\nSei hilabeteren aipua… ez zuten hoberik behar izan Erdi Aroko teologoek: Jesusen jaiotza ospatzen den egunetik, urte erdi atzera, San Joanen jaiotzarena. Neurrian eginda ere ez zen hain doitua geratuko. Nor eta Joan gainera, Jesusekin batera pertsonaia esanguratsuenetakoa kristau doktrinan. Herri paganoetan dogma txertatzeko eta gizarteratzeko artilleria astuna.\nGeroztik, Jesusen bataiatzailearen izenaren pean ospatu ohi dugu neguko solstizioa eta Joanenean udakoa. On dagizuela.\nPublicado el 2019-06-21 2019-06-21 Autor Félix Mugurutza\nAnterior Entrada anterior: Txomin Lili: La última leyenda\nSiguiente Entrada siguiente: El viaje de despedida del kuku


Gripea eta gizarte kontrolaren kontraesana | Angelu itsua\nHasiera » Gizartea » Gripea eta gizarte kontrolaren kontraesana\nAtalak: Gizartea, Historia, Osasuna\nGizarte kontrola, kontzeptu kontraesankorra da. Egin al da horren inguruko benetako eztabaidarik? David Zapiainek berriki argitaratu duen Gizarte kontrolaren aldaketak (Deustuko Unibertsitatea, 2009) lanean garbiro dio kontrol oldarkorraz gain –zigortzailea, alegia–, kontrol prebentiboa izan dela historian zehar.\nEsaterako, XVI. mendetik ospitaleak kontrol sozialerako mekanismo bilakatzen dira, kontrol prebentiboa, esan nahi da. Horrela, Aro Modernoko Gipuzkoan –probintzi horretan zentratu baitu lana Zapiainek– diskurtso bikoitza kreatzen da miserikordia (prebentzioa) eta urkamendiaren (zigorra) bidez; pobre, eskale nahiz bidelapurrak batean edo bestean katalogatzeko joera dago subjektuaren atzean adjektibo zerrenda luze eta erabakitzailea jarrita. Jakina da gizarte kontrolerako mekanismoak sofistikatuz joan direla eta polizia modernoaren sorrera mugarri izan da bide horretan –mikeleteak–. Azken batean, liburu honek erakusten du, kontrol soziala ongizatearekin lotzen zela iraganean ere.\nAzken asteetan Mexikon gizarte kontrol prebentiboaren adibide ikusgarria azaldu zaigu. Gripearen aitzakian norbanakoaren eskubide ugari urratu dituzte, mafiaren indarra kontrolatu nahian, akaso? Gripeak alarma jo du eta gizarte kontrolerako urrats bat gehiago agertu da. Horrela, aireportuetako osasun eskanerrek Orwelen iragarpen beltzenak gainditu dituzte: jada ez digute kamara soilez grabatzen, gure osasuna kontrolatzen duten eskaner termikoekin baizik; etorkizuneko kontrolaren isla? Beldurrak kontraesanak sortzen ditu gizartean. Prest al gaude gure lasaitasun eta segurtasuna, pribatutasunaren eta askatasunaren aurretik jartzeko?


Dena itxi eta gero zer? - Aia orio - Karkara.eus\nDena itxi eta gero zer?\nKarkara 2020-03-18 11:42\nOstegunaz geroztik udal eraikinak ixteko neurriak hartzen joan dira herri gehienetan. Lanketarekin jarraitzen dute, eta herri askotan familia zaurgarrienei laguntzeko zerbitzuak eta boluntario taldeak sortu dira\nGuztien bizitzak hankaz gora jarri ditu koronabirusak eta hori zabaltzea ekiditeko hartu dituzten prebentzio neurri zorrotzek. Denentzat ezezaguna den egoera berrira egokitu behar izan dute herritarrek, eta egokitzapen horretan, udal bakoitzak izan du zeresana neurriak hartzerako orduan. Ostegunean hasi ziren gehienak udal eraikinak ixten, aurreikusita zeuden agendako ia hitzordu guztiak bertan behera uzten eta bestelako mugak jartzen, eta ia aste bat igaro den honetan, dagoeneko hartutako neurriak gogorarazteaz gain, egiten ari diren lanketaren berri eman dute Aiako eta Orioko alkateek.\nGehienek esker hitzak izan dituzte herritarrentzat, orokorrean, neurriei emandako erantzuna «ona» ari delako izaten. Bestetik, asko dira zaurgarrien diren herritarrak babesteko eta zaintzeko pausoak ematen ari direnak.\nNekane Arrizabalaga Aiako alkatea:\n"Ez dugu ahaztu behar denon osasuna dagoela jokoan"\n«Aiako herritarrentzat doa ondorengo mezua. COVID-19aren aurrean herritarrengandik jasotako erantzun positiboaren aurrean, lehenik eta behin, gure eskerrik beroena eman nahi dizuegu. Egungo egoera larria denez, aldez aurretik eskertu nahi dugu. Jarrai dezagun Eusko Jaurlaritzak agindutako neurriak betetzen. Ez dezagun ahaztu denon osasuna dagoela jokoan. Bestetik, Aiako Lur Alkartasuna Kooperatibak egindako deiarekin bat egin du udalak, herriko adinekoei eta behar bereziak dituztenei laguntza berezia emanez. Aiako Udalak bere baliabideak jarriko ditu egoera aurrera ateratzeko. Gogoratu neurriak betetzen jarraitu behar dugula egoera gainditzeko, denon ardura da. Beraz, animo, denon artean gaindituko dugu».\nAnuska Esnal Orioko alkatea:\n«Honek are egoera larriagoan jartzen ditu familia zaurgarri batzuk»\n«Orioko herria lasaitasunetik baina eraginkortasunez jardun da hasieratik. Ostegunean hartu genituen hainbat baliabide eta zerbitzu ixteko erabakiak, eta ostiralean borobildu. Izan ditugu makina bat lan mahai eta koordinazio bilera, eta gaurko Orioko argazkia ondokoa da: herriko zerbitzu eta baliabide guztiak itxita ditugu, bake epaitegia ere zerbitzu minimoa ari da eskaintzen eta herritarrei, ahal duten neurrian, udaleko zuzeneko harrera ekidin dezaten aholkatu zaie. Udala herriari begira hein batean itxita dago, baina barruko funtzionamendua ohikoa da, hori bermatzeko formula desberdina bada ere.\nBadira langileak etxetik ari direnak lan egiten, kontziliazio neurri espezifikoak hartuta, guztietan osasun aholku guztiak jarraituta. Gizarte Zerbitzuei arreta berezia nahiko nieke eskaini; alde batetik, eguneko zentroa itxita dugu. Horrek 20 pertsona eta horien familiak ezohiko egoeran jarri ditu, eta Gizarte Zerbitzuetatik horien jarraipena ari gara egiten. Bestalde, etxez etxeko laguntzak, momentuz, normaltasunez funtzionatzen darrai, baita Azurza etxeak ere.\nBerebiziko begirada ari gara jartzen lehen ere zaurgarri zeuden hainbat familiarengan, larritasun honek are egoera larraigoan jartzen dituelako. Izan indarkeria matxista kasuak, izan laguntza psikosoziala jasotzen duten familiak, eta beste hainbat. Udaletik aurreikusten genuen familia horien arrisku mailak igo zitezkeela. Larunbatean herriko eragile batzuekin boluntario sare bat osatu genuen eta horiekin elkarlanean lan ildoak osatu ditugu. 70 urtetik gorako herritarrei telefono bidezko jarraipena eskainiko zaie eta egunero deituko zaie ongizatea bermatzeko. Herriko farmazia eta merkatari txikiekin elkarlanean, protokoloak osatu ditugu erosketak egin eta horiek etxera eraman ahal izateko.\nHerritarrak zoriondu nahi ditut erakutsitako arduragatik eta hasieratik elkarlanerako erakutsi duten grinagatik, baita epe motzean horrelako zaintza sarea osatzeko gai izan garelako ere. Animoak ere bidali nahi nituzke, egoera hau ez delako erraza osasunez eta umorez hau eramaten».


Sexuazio-prozesua | Naizen\nNola garatzen gara gizon eta emakume gisa, maskulinoan eta femeninoan?\nNola eragiten du sexuazio prozesuak\nSexuazio prozesua sexu-desberdintze prozesua da zeinagatik emakume eta gizon bezala garatzen joaten garen, maskulinoan eta femeninoan, denak bi noranzkoetan sexuatzen garelarik, ezaugarri bakoitzean intentsitate eta neurri desberdinetan.\nEzaugarri sexuatuak sortzen dituen gertaera sexuatzaileen prozesu konplexuen segida da, eta bizitza osoan zehar eraginkor jarraitzen du, jaiotzetik hiltzeraino.\nSexuazioak desberdintasuna eta aniztasuna sortzen du, subjektu sexuatu bakoitza bakarra eta bereziaz eginez. Prozesu dinamikoa denez, subjektu sexuatu bakoitza beste subjektu sexuatuaz desberdintzeaz gain, bizitzako ziklo osoan zehar bere buruarekiko ere desberdina izatea eragiten du.\nSexuazioak honela eragiten du. Lehen momentuan, eta obulua ernaltzen duen espermatozoidearen arabera, patroi kromosomikoa sortzen da, ginikoa (XX) edo andrikoa (XY) izan daitekeena, eta organismoaren zelula guztietan aztarna ezabaezina ipiniko duena. Hasierako une honetatik aurrera, patroi berdina errepikatzen den hainbat gertaera emango dira: lehenengo, desberdindu gabeko estrukturak sortzen joango dira, eta gero, agente sexuatzaileen akzioarengatik (androgenoak edo ginogenoak izan daitezkeenak), estruktura hauek nornazko andrikoan (maskulinoan) edo noranzko ginikoan (femeninoan) desberdintzen joaten dira, estruktura maskulinoagoak edota femeninoagoak izatera iritsi arte.\nGerta daiteke, arrazoi desberdinengatik, potentzialki sexuagarria den estruktura bat ez inoiz sexuatzea (ondorioz, bere aurre-forma ginikoan geratuko delarik); osatzera ez iristea ere gerta daiteke (eta ezingo da desberdindu osatu ez delako). Horrela izanik, sexuazioa unibertsala bada ere, salbuespenak eman daitezke.\nSexuatzaileak diren agenteak ekintza positiboak egin ditzakete (maskulinizatzea edo feminizatzea) baino ekintza negatiboak ere egin ditzakete (demaskulinizatzea edo desfeminizatzea). Eta sexuazioaren bi modu baino ez egon arren (norabide bereko bi noranzko), ez dago inolaz ere, sexuazio prozesuaren bi ondoriozko soilik. Ez dago inoiz, eta ezin du egon, dimofismorik. Alderantziz, sexuazioaren ondoriozkoak, beti eta ezinbestean, polimorfikoa behar du izan; hau da, intersexuala. Ez dira antagonikoak eta disjuntiboak (“edo”) diren elkarren kontra jartzen diren bi indar, baizik eta batzen eta batera doazen bi osagai konjuntibo (“eta”).\nEkintza sexuatzaileak leku eta momentu zehatz batean zein eta zenbat agente sexuatzaileek jarduten dutenaren araberakoak dira. Ematen diren bariazio eta konbinazio desberdin horien arabera, estruktura sexuatu bakoitzean ematen diren sexu-desberdintzeak kualitatiboak edo kuantitatiboak izan daitezke. Gehiengoa mailaketa kontua da; honegatik, sexu-ezaugarri gehienak partekagarriak dira eta bai emakumeetan, bai gizonezkoetan ager daitezke.\nGertaera sexuatzaile gehienak akzio androgenoa edo ginogenoa duten hormonengatik sortuak dira. Gertaera hauetako asko jaio aurretik ematen dira. Eta nerabezaroan ekintza handiko unea izaten da berriro.\n(atal hau Joserra Landarroitajauregi, psikologo, pedagogo eta sexologoaren argitaratu gabeko testu baten laburpena eta itzulpena da. Argitalpen honek egile-eskubideak dauzka)


NOIZ Agenda - NOTICIAS: Badator ERDU! Bilboko Haur Antzerki Jaialdia-ren lehenengo edizioa Bilbora\nBadator ERDU! Bilboko Haur Antzerki Jaialdia-ren lehenengo edizioa Bilbora\nATX Teatroa-k eta Harrobia Bilbao-Otxarkoagako Ekoizpen Eszenikorako Berrikuntza Zentroa-k, ERDU! Bilboko Haur Antzerki Jaialdia-ren lehenengo edizioa aurkezten du, kriston programarekin! Apirilaren 23tik 25era bitartean izango da, formatu ertain eta handiko haur eta familiei zuzendutako lau proposamen ederrekin. Ez galdu egitaraua doako sarrerekin gainera!\nATX Teatroa-k eta Harrobia Bilbao-Otxarkoagako Ekoizpen Eszenikorako Berrikuntza Zentroa-k, ERDU! Bilboko Haur Antzerki Jaialdia-ren lehenengo edizioa aurkezten du, kriston programarekin! Apirilaren 23tik 25era bitartean izango da, formatu ertain eta handiko haur eta familiei zuzendutako lau proposamen ederrekin:\nAnita Maravillas eta Portal 71 bizkaitarrek elkarlanean sortutako Kotondarrak, Lapurdiko Itzuli Konpainia eta 13r3p-ren Behin bazen internet, Yarleku Teatroa nafartarren Etxerik txikiena eta Atx Teatroa konpainia bilbotarraren Kaskarot. Gora zuek! Erreserbatu doako sarrerak hemen!\nHona 2021eko edizio honetarako programazioa eta bideoaren azpian antzezlan bakoitzaren sinopsia:\nApirilak 23, 18:00: Kotondarrak (Anita Maravillas / Portal 71)\nApirilak 24, 12:30: Etxerik txikiena (Yarlektu Teatroa)\nApirilak 24, 18:00: Kaskarot (ATX Teatroa)\nApirilak 25, 12:30: Behin bazen internet (Itzuli Konpainia / 13r3p)\nKotondarrak, txontxongilo-antzerki-lana, iraultza industrialean eta mende hasierako ehungintzako emakumeen grebetan oinarritutako istorioa da. Ama eta hiru alabez osaturiko familiaren bidaiak, landa-despopulazioa, exodoa hirira, iraultza industriala, hirietako bizi baldintzak, kapitalismoa, ahizpatasuna eta emakume langileen borroka feminista islatzen eta ikusarazten lagunduko digu. Protagonista txikien ikuspegitik errealitate biziko gertakariak azalduko dira antzeztokian.\nBehin bazen internet abenturaz beteriko bidaia da, zuntz optikoan eta elektrizitatean zehar. Interneten funtzionamendua irakasten digu, ikasten ari garela ohartu gabe. Ikuskizunak ipuin\nkonektatuak antzerkia eta teknologia berriak nahasten ditu, Interneten funtzionamendua haurrei (eta helduei) kontatzeko, gure ordenagailuen barnetik.\nEtxerik txikiena ikuskizunak, Rosa Díazek (2011ko Haur eta Gazteentzako Arte Eszenikoen Sari Nazionala) zuzendua, emakumezkoen interpretazio onenaren saria jaso zuen 2019ko Feten Jaialdian. Ikuskizun honek haur errefuxiatuek haien jaioterritik alde egiterakoan bizi duten ezbaia jorratzen du, haien helmuga zeinizango den ez dakitenean.\nEzberdina izatearen aurreko beldurra, lehenengo harremanen lotsak eta “ni naizen hori” homonormatibitatearen aurrean defendatzea bezalako gaiak azaleratuko dira, antzerkia eta zuzeneko musika uztarten dituen Kaskarot ikuskizunean.\nIkuskizun guztietarako sarrera doan (indarrean dagoen araudiaren araberakoa), eta aldez-aurretik izena eman beharko da apirilaren 1etik aurrera https://atxteatroa.eus/erdu/ webgunean jarriko den formularioan. Pertsona bakoitzak 4 sarrera hartu ahal izango ditu gehienez, eta ikuskizun bakoitzerako formulario ezberdin bat bete beharko da.


G9 unibertsitate taldeko errektoreek aldarrikatu dute ikerketa inbertsioa dela, eta ez gastua - UPV/EHU\nG9 unibertsitate taldeko errektoreek aldarrikatu dute ikerketa inbertsioa dela, eta ez gastua\nErrektoreen Batzar Nagusiak, Iruñean elkartuta, praktiken kotizazioari buruzko araudi berria aztertu du\nLehenengo argitaratze data: 2019/02/07\nIruñeako bileran izan ziren G9 taldeko errektoreak eta idazkaria.(Argazkia: G-9)\nG9 unibertsitate taldeko Errektoreen Batzar Nagusiak astelehenean egin berri du bilera Iruñean, eta ikerketa inbertsioa dela, eta ez gastua, aldarrikatu du. Horrela, I+G+b Dirulaguntzen Legetik kanpora uztea eskatu du. Tramite burokratikoek oztopatu egiten dute ikerketa lana, “batez ere justifikazioari dagokionez”. Horixe adierazi dute Nafarroako Unibertsitate Publikoko (UPNA) errektore Alfonso Carlosenak eta G9 unibertsitate taldeko presidente kargua utzi duen Angel Pazosek jardunaldiaren lehenengo zatia amaitu ostean. UPNAko errektoreak hartu du bere gain G9 unibertsitate taldeko seihilekoko presidente kargua.\nBileran Gizarte Segurantzan kotizatzea aurreikusten duen kanpoko praktika akademikoei buruzko araudi berria ere aztertu dute errektoreek, eta Espainiako Unibertsitateetako Errektoreen Batzarrak bere garaian emandako mezua errepikatu dute: positibotzat eman dute praktikak ikasleentzat Gizarte Segurantzako kotizazio aldi gisa zenbatzea, baina horien hobaria % 100ean mantentzea eskatu dute. Era berean, G9 unibertsitate taldeak ongi hartu du Gobernu zentralak adierazi izana unibertsitateak kontuan izango dituela arau berri hori lantzeko. Gogoratu behar da unibertsitateak kezkatuta eta arduratuta agertu zirela neurri horren berri eman zenean; izan ere, kuotak euren gain hartu beharko balituzte, 74 milioi euro inguruko kostu globala izango luke horrek, UPNAren kasuan 400.000koa izango litzatekeena (bere aurrekontuaren % 5), eta unibertsitateei eragingo lizkiekeen tramite burokratikoak erantsi beharko litzaizkioke horri.\nBileran taldeko gainerako errektoreak ere izan dira, eta horien artean Universidad del País Vasco/Euskal Herriko Unibertsitateko errektore Nekane Balluerka Lasa.\nG9 unibertsitate taldea\nG9 unibertsitate taldea 1997an eratu zen eta beren autonomia erkidegoan unibertsitate publiko bakarrak diren unibertsitate publikoek osaturiko taldea da, eta taldeko kideak dira: Kantabria, Gaztela-Mantxa, Extremadura, Balear Uharteak, Errioxa, Oviedo, Euskadi, Nafarroako Publikoa eta Zaragoza. Guztira 200.000 ikasle presentzial biltzen ditu. Elkartearen helburua da taldeko kide diren unibertsitate erakundeen arteko harremanak sendotzea, besteak beste, bakoitzaren autonomia erkidegoko irakaskuntzaren eta ikerketaren arloko jardueretan elkarlana sustatzeko.\nInprimatu G9 unibertsitate taldeko errektoreek aldarrikatu dute ikerketa inbertsioa dela, eta ez gastua


Poemagintza, Ibon Sarasola\nLEHEN PARTEA: 39 POEMA\nKantata 139 Hauster-Egunean\nM. DC. XLIII\nBi omenaldi parzial\nHiru blueri buruz\nBi poema sentimental\nBost poema hamorratu\n6 poema handi 6\nPoeta bat hirian\nEne erriaren esku ausartak\nZegama, 13, 8, 1969\nAdiskidea! Hire poemak hirugarren aldiz irakurri nizkian bart gabean. Nire bakantzetako bizi-moduari begiratu ezkero rekord bat duk hori bene-benetan.\nHire poesiak onak dituk, hori aurretik. Baina zerbait konkretuagoa nahiko duk. Ez zekiat nire bakantzetako pentsamen nagiak ezer tajuzkorik sortuko duen. Baina has nadin, nahi baldin baduk elkar-hizketaldi baten oinharri gerta litekean iritzi-aitortza batekin.\nZurikeriarik batere gabe, hi euskal poesiaren zelaian Frantzia-koan Rimbaud izan zana gerta hintzeke. Modu eta sentiera zearo berri bat. Ez daukagulako abandonatu egin genuen horixe haiz hi: fintasuna, aristrokazia (izpirituzkoa), xoiltasuna, elegantzia. Gu harri ta adrilu bagaituk, hi (Donostiarra?) porzelana xuria haiz. Oroit hadi Baudelaire-ri buruz, harekin oheratzen zan ez nauk izenaz oroitzen zein neskatxak zionaz: biraoka ta zerrikeriak esaten abiatuta ere elegantzia zoragarrikoa zala. Hi ere hori haiz —Fleurs du mal— gaitzaren eta biraoarena izanik ere, azken-finean lore ta esprit. Hik beste biderik ibili nahi izatea (Aresti-rena edo Lete-rena, agian) zentzugabekeria hutsa litzakek. Ez errealismoa: hirea bestelako errealismoa duk, esango diat geroago nolakoa.\nHain zuzen horregatixe, hire poesirik ederrenak, nire iritzi ta gustoarentzat behinepein, poesia banalak dituk. Akaidekathos-ena, esaterako, zoragarria duk, estruktura akabatukoa (nik euskeraz jarriko niokek «ez dago gustoez idatzirik batere»). Gainera, ezagutuko dituk noski Amerika-n argitaratutako drogazaleen idazki atalak. Haien estiloan zegok, eta haiek baino askoz finagoa duk hire poesia. Hire moldea hori duk. Ezer gertatu ez balitz bezala iaulkitzearen estiloa. E. A. Poek egiten duena. Hortan behintzat Rimbaud baino jatorragoa haiz, zenbait unetan. (Jakina, Rimbaud nik gehiegi maite diat, hi baino merkeagotzat eukitzeko, Rimbaud betikoa izanagatik zaharra ere baduk! ).\nHorregatik iruditu zaidak ARTZAIN ONA poesia beste norbaiten izpirituan sortutakoa. Hori ondo zegok; baina hori ez duk hire jokaera, ez hire sormena; merkeegia hiretzat. Hori Arestiren moldean tajutzen duk, hirean berriz prestamo bat zirudik.\nHire errealismoa nolakoa dan esatea ez duk erreza, hire poesia guztia baituk hori\ndoan bidea hartu\nzur ilunezko mahain gainean\nporzelanazko arlekin luzea.\nEta errealismo zoziala:\n(Nire lagun bat)\nHire errealismoa, nolabait esateko, ez duk konfesionala. Ikus, niretzat zoragarria dan «Arruntkerien kontra jardun ondoren/lapitza hartu dut, etc.». Auster-egunari buruzkoa orobat, (—baina esan hidan oso gogoko zitzaiola Arestiri; ta holakoak eta San Martinek JAKINen goraldu edo aipatutakoak ere berriro goraldu beharrik ez zeukagu).\nOrobat Kunterpointer A), «Berrogei eguneko...» B)—rainoko guztia, harrigarria duk, guztiz harrigarria!\nburutik behera erortzen\nHori duk gauzak diran bezalaxe guztiz errespetatzea, eta gauzak xinpleak dituk beti; interpretazioak izaten dituk nahasiak, eta deskribizio bat beti duk adierazpen edo ulerpen bat. (Txarra, gehienetan. Itzultzen ahaztu zaigulako!). Hori duk hire indarra: deskribizio zuzena, arkaikua esango nikek, konparazio gutxirekin (hontan ere Rimbauden antzera) (P. Claudel-ek hauxe goratzen ziok Rimbaud-i).\nHor zegok hire ederra ta kultura. Horregatik, ba, ez zaidak atsegin izan textu arrotz luzeegiak tartekatzea. Nola, esaterako, «Nire lagun bat...» poesian «Sometimes I wish gal gas left, etc.».\nHori, agian, exotikua duk. Baina hire poesia goitik beheraino duk exotikua euskaldunontzat. (Eta geure-geurea: baina abstraktuagoa ta finagoa dalako, arrotz gerta dakigukeana).\nEsku leun bat duk hirea. Esku leun bat, gauzek, eskuetan hartu ditukenean, gauza jarraitzen dutelako lehen-lehenik; eta ez aurrenik irudi edo sinbolo edo-ta irudizko metafora, eta gero gauza (sinbolisteri eta beste makina bati gertatzen zaien bezala). Halere, niri ez zaidak atsegin (baina bazekiat beste iritziko edo jokabideko, asko badagoela bazterretan), Paul Hindemith-eri eskeinitako omenaldia. Eta ez, hor abstraktu izatea zeharo formagabe izateraino doalako, nire ustez. Hori, egiazki, hil-harri bat edo salgai dagoen partitura baten azala, kontzertu-agiriren bat e.a. izan zitekek. Baina horixe gutxiena: errespetuaren eta miresmenaren gehiegiaz hitzik gabe gelditzea erakusten dik, bai, baina hor poesia ere bukatu egiten duk, niretzat. Oteiza eskultura baterako harria alde hortatik soiltzen dabilela, irudia abstraktuagoaz eta hustuaz, harririk gabe mailuarekin bakarrik geldituko balitz bezalatsu. Irudia ez duk oso zuzena, baina antzemango diok. Trebeki habil sentimenak objetibutasun gorrian azaltzeko, baina objetibutasun dokumentalista baino zerbait gehiago zirudik horrek (hire arrisku bat izan zitekek hori, dohainik ederrena ere horixe duk-eta). Hor, nire ustez, ezinezkoaren atarian gaudek (ezin esandakoaren atarian, alegia; ezagutzen dizkiat ezin esandakorik ez dagoela batere derizkioten esperimentalistak eta estrukturalistak, baina ni ez nauk uste hortarakoa izan); eta ezinezkoak poesian ere mugak jartzen dizkik, beste nunahi bezalaxe.\nPoztu nauk hire poesiekin, Ibon. Oso, oso onak dituk (bigarren partea ez diat oraindik azterkatu). Hitz bat edo beste aldatuko nizkikek, agian? Segurantzia handiegirik gabe sentitzen nauk hortan ausartzeko, —dena lardaskatzeko!— ta, gainera, huskeriaren bat izango huke. Ez dik, ba, merezi. Daudela daudenean, primeran zeudek-eta.\nZorionak hiri ta goraintzi Saizarbitoria-ri.\n«Ehune», edo «ehun»(a), amak azaldu didanez, «liñoarekin egindako zapi zuria» omen duk. Lehenago asko egiten omen zian Zegaman. Hau, hik Donibanen galdetukoari erantzuteko.\nAgur, ba, Ibon, besarkada bat eta ongi izan. Aurki arte,\nP.D. Hi, Ibon, hire poesietan darabilkikan «Karrusel-forma» (Austerre-koa, esaterako) Rilke-k zabaldutakoa duk. Geroago Celan-ek-eta erabilitakoa, oso ondo egiten duk eta elegantzia apartekoarekin erabili ere!


Hilabete honetan, informatu zaitez. Adimen Artifizialaren eta pribatutasunaren mundua irauliko duen zerbait dakargu.\nAdimen Artifizialeko teknologia eta zerbitzuak ikertu eta garatzen ditugu\n“Gure produktuen artean etiketa zuri autoarentzako laguntzaile digitala eta etxeko gailuak, helburu anitzeko gomendatzeko adimen artifiziala, baita puntako AI teknologia ere.”\nInteligentzia Artifizialaren munduko enpresa nagusietako bat.\nKonpainiaren egoitza nagusia bisitatu nuen Bilbon, eta haien Adimen Artifizial teknologiarekin harrituta gelditu nintzen. Ezagutu ditudan Laguntzaile Digitaleko konpainia guztietatik, Sherpa.ai da gehien gustatu zaidana, bere produktu eta taldeagatik. Eta horregatik haiekin elkartzea erabaki nuen.\nSherpa.ai-k adimen artifizialaren teknologia aurreratua eskaintzen du zure erakundea indartzeko, eraginkortasuna eta automatizazioa hobetzeko, bezeroen gogobetetasuna areagotzeko eta diru-sarrerak handitzeko erabakiak hartzeko modu hobearekin.\nAdimen Artifizialeko Soluzio malguak eta eskalagarriak\nGure aplikazio eta tresnekin, punta-puntako prozesua automatizatu dezakezu Adimen Artifiziala eskalan eraikitzeko, ezartzeko eta mantentzeko.\nSherpa.ai-ren eginkizuna, giza-potentziala handitzea eta bizkortzea da, Adimen Artifizial pertsonala gizabanakoei aplikatuz.\n“Laguntzaile birtualak gure kontzientzia izatera helduko dira”. “Etorkizuna liluragarria da” serieko erreportaia, zeinean laguntzaile hauei buruzko gure ikuspuntua azaltzen dugun.\nInformazio gehiago nahi baduzu, gure salmenta taldearekin harremanetan jarri zaitez.\nInformazio gehiagorako harremanetan jarri\nSherpa Keynote Sherpa-ren azken berritasunak aurkezten duen ekitaldia da. Eragin handiko zenbait pertsonen hitzaldiez gozatu ahal izan genuen bertan. Besteak beste, Steve Wozniak (Apple-ren sortzailea), John Sculley (Apple-ren zuzendari ohia), Celestingo García (Samsung-eko lehendakariordea), Bernardo Hernández (Flickr-en zuzendari ohia), Carlos Latre (imitatzailea eta komikoa), eta nola ez, Xabier Uribe-Etxebarría (Sherpa-ren sortzailea eta zuzendaria).


Bateriaren probak, bateriaren ziurtagiria, bateria UN38.3 - MCM\nGuangzhou MCM ziurtagiria eta probak egiteko enpresa\nZiurtagiriak eta probak sinpleak eta atseginak izan daitezen.\nGuangzhou MCM ziurtagiriaren eta proben konpainia, diziplina anitzeko talde batek osatzen du, bateria globaleko produktuen probak eta ziurtagirietan lehen mailako zerbitzuak eskaintzeagatik ospetsuak direnak.\nBateria produktuak probatzeko eremuan egiten den hirugarren talde profesional profesionalenetako bat izanik, CNASek, CMAk, CBTLek, CTIAk ISO / IEC 17025 eta 17020 kalitatearen kudeaketa sisteman oinarrituta onartu gaituzte.\nMCM-k enpresa txikiek indarra hobetzen eta sustatzen jarraitu behar duten garapen estrategiari eusten dio azkenean handiagoak izan daitezen eta arrakasta azkarra lortzeko irrikarik ez izateko.\nMCM-k bere adostasuna mantentzen du eta bateria-produktu desberdinen proba eta ziurtapen zerbitzua modu egonkorrean ematean oinarritzen da. Horrela bakarrik izan daiteke MCM bezeroen erantzule eta irtenbide bikainak eskaini modu iraunkorrean.\nZiurtagiriak eta probak errazak eta atseginak egin. GURE IKUSPEGIA ：\nEgin Mundua Seguruago.\nFUNTZIO BALIOA ：\nBezero harrigarriak; Faktualismoa; Berritzailea;\nLagundu langile guztiei hazten;


Igandean jokatuko da X. Euskal Herria Kopako finala | EHK\nAste honetan jokatuko da X. Euskal Herria Kopa 2020 edizioa.\nFinalerdiak asteazkenean jokatuko dira; 3. eta 4. postuetarako partida, larunbatean; eta finala, igandean.\nEITBk zuzenean emango du finala.\nFinkatuta dago X. Euskal Herria Kopa 2020 edizioaren egutegia.\nFormato berria izango du Covid-19 pandemiaren eraginez futbolaren mundua egokitu beharra izan duenez, baina dagoeneko martxan dago.\nBestela ere, ateak itxita jokatuko dira partida guztiak, Covid-19 pandemiari aurre egiteko osasun protokolo zorrotzarekin.\nAurtengo kopak bi fase izango ditu.\nLehenengoan, X. Euskal Herria Kopa 2020 jokatuko da. Athletic, Eibar, Osasuna eta Realaren artean jokatuko da. Aste honetan jokatuko da.\nBigarren fasean, Gipuzkoa, Bizkaia, Araba, Nafarroa Garaiko eta Lapurdiko taldeak arituko dira, XI. Euskal Herria Kopa 2021 edizioko sailkapen fase modura. Hau da, fase honetako garaileak sailkatuko dira hurrengo edizioaren fase finalean aritzeko. Irailaren amaieran hasiko da eta urriaren 11 baino lehenago amaituko da, partida guztien egutegia ixteko xertzelada batzuk falta badira ere.\nX. Euskal Herria Kopa 2020. Finalerdiak\nFinalerdiak biak asteazkenean jokatuko dira, irailak 23an.\nAthletic–Eibar, Lezaman jokatuko da, arratsaldeko 18:30etan.\nReala–Osasuna, Zubietan jokatuko da, arratsaldeko 18:00etan.\nX. Euskal Herria Kopa 2020. 3/4 postuetarako partida\nKopako hirugarren eta laugarren postuak erabakitzeko partida jokatuko da finalerdietan aurrera egiten ez duten talde bien artean.\nLarunbatean jokatuko da, irailak 26, arratsaldeko 17:30etan, Errenteriako Fanderia futbol zelaian.\nX. Euskal Herria Kopa 2020. FINALA\nFinala jokatuko da finalerdietako garailen artean.\nIgandean jokatuko da, irailak 27, arratsaldeko 16:00etan, Amorebieta-Etxanoko futbol zelaian.\nETB1 telebista kateak zuzenean eskainiko du finala.\nAurtengo 2. fasea\nAurtengo 2. fasea errealitatean XI. Euskal Herria Kopa 2021 edizioaren lehen sailkapen fasea izango da. Izan ere, bertako garaileak sailkatu egingo dira XI. Euskal Herria Kopa 2021 edizioren fase finalean jokatzeko.\nJokatu aurten egingo da. Covid-19 pandemiaren kontuak egutegi guztiak baldintzatu egin du, baina Euskal Herria Kopa berez zabalik dago Euskal Herriko lurralde guztietako taldeak jokatzeko, eta guztien parte hartzea nolabait bermatze aldera, antolaketa eta kluben artean aukeratu egin da formato hau, aurten jokatu eta aurrera begira jarraitzeko.\nFase honetan parte hartuko dute Gipuzkoa, Bizkaia, Araba, Nafarroa Garaia eta Lapurdiko futbol talderik onenak\nKluben aurredenboraldiko egutegia kontutan izanda, fase hau irailaren azken astean hasi eta urriaren 11 baino lehenago amaituko da.


Bibliotekaren gida lasterra - Biblioteca\nBibliotekaren gida lasterra/\nBibliotekak: kokapena, ordutegiak eta kontaktua\nNola eskatu mailegu bat berritzea\nBibliotekan informazioa bilatzeko aholku orokorrak\nNola bilatu informazioa katalogoan\nNola erreserbatu langelak, ordenagailu eramangarriak, bideo kamerak…\nZeregin liburua edo dokumentua Bibliotekaren katalogoan ez badago\nBadaukazu prestakuntza beharrik biblioteka erabiltzeko?\nOhizko galderei erantzunak\n1. Bibliotekak: kokapena, ordutegiak eta kontaktua\nIkus ezazu gure atala kokapena eta ordutegiak.\n2. Nola eskatu mailegu bat berritzea\nIkus ezazu gure atala mailegua, erreserbak eta berriztapena.\n3. Bibliotekan informazioa bilatzeko aholku orokorrak\nIkus ezazu gure atala konpetentzia digitalen inguruko prestakuntza.\n4. Nola bilatu informazioa katalogoan\nIkus ezazu gure katalogo atala.\n4.1. Oinarrizko kontzeptuak\nGomendio batzuk emango dizkizugu, Mondragon Unibertsitatearen Bibliotekaren katalogoan dokumentuak bilatzeko\nKontsulta bibliografikoak egiteko, bilaketa azkar edo sinplea eta bilaketa aurreratua erabil ditzakezu.\nBilaketa sinplea egokiena da dokumentuari buruzko oinarrizko datuak edukiz gero. Idatz ezazu/itzazu bilaketa terminoa/terminoak laukian eta erabil ezazu ezkerraldeko zabalgarria bilaketa eremua hautatzeko. Ondoren, klik egin Bilatu botoian.\n“Hitza” aukera erabiliz, edozein eremutan egin dezakezu kontsulta; edo bestela, interesatzen zaizun eremua zehaztu dezakezu, hala nola “egilea”, “izenburua”, “gaia”.\nEgile jakin baten obra konkretu bat bilatzen ari bazara: sartu egilearen abizena eta izenburuaren hitz esanguratsuren bat bilaketa lerroan, eta hautatu “hitza” eremua.\nGai bati buruzko bibliografia bilatzen ari bazara: lehenengo saiakera “hitza" eremuan egitea gomendatzen dizugu, gaia ondoen deskribatzen duen/duten terminoa/terminoak erabilita. Emaitza gehiegi agertzen bazaizu, saia zaitez bilaketa “gaia” eremu espezifikoan egiten.\nGradu amaierako proiektu bat, master amaierako proiektu bat edo doktore tesi bat bilatzen ari bazara: bilaketarako interesatzen zaizkizun hitzen ondoan, hitz gako moduan, gradu amaierako lana, master amaiera edo tesia hitzak teklea ditzakezu, betiere “hitza" aukerari eutsiz. Era berean, “Gradu amaierako lanak”, “Master amaierako lanak” bildumak etab. hauta ditzakezu.\nDokumentu mota jakin baten bila ari bazara (monografia, aldizkaria, bideoa, ordenagailu fitxategia, soinu erregistroak): aukera ezazu zabalgarriko “formatu guztiak” hautaketa koadroan agertzen den dokumentu mota.\nBilatzen duzun dokumentua aurkitzen duzunean, jarri arreta Aleen datuen atalean. Datu horien bidez, Bibliotekan dokumentua non dagoen jakingo duzu:\n45 00 097\n1Barra kodea: kode alfanumeriko bat da, alea identifikatzeaz gain, ale hori maileguz emateko, itzultzeko edo erreserbatzeko balio duena.\n2Biblioteka: alea zein bibliotekatan dagoen adierazten du. Dokumentu bera biblioteka bat baino gehiagotan egon daiteke.\n3Sailkapena: dokumentua fisikoki apalategian aurkitzen lagunduko dizu. Kode alfanumeriko bat da, ondo ikusteko moduan jartzen dena –normalean liburuaren bizkarrean– eta liburua bibliotekako apalategian fisikoki aurkitzeko balio duena. Signaturak gaika multzokatzen ditu dokumentuak apaletan; hola, errazagoa egingo zaizu gai berari buruzko beste dokumentu batzuk aurkitzea. Ikus ezazu hurrengo atalak (4.2 eta 4.3).\n4Kokalekua: biblioteka barruan zein sailetan dagoen jakiteko (Orokorra, Hemeroteka, Karrera amaierako proiektuak, Bideoak, Gordailua). Baliabide elektronikoak Linean testuarekin adierazten dira Kokapena eremuan.Baliabideok erregistroaren URL eremuak ematen duen estekaren bidez eskura daitezke: Testu osorako sarbidea/Acceso al texto completo.\n5Mota: dokumentu mota adierazten du: liburua, aldizkaria, bideoa, CDa, DVDa, gradu amaierako lana, dokumentu zientifikoa, baliabide elektronikoa, etab.\n6Egoera:dokumentua nola dagoen adierazten du: eskuragarri, maileguz hartua, erreserbatuta, mailegutik kanpo, galduta… Maileguz hartua badago, aurreikusitako itzultze data agertuko da. Ikus ezazu informazio gehiago hurrengo ataletan (4.4).\n4.2. Katalogoan nola adierazten den sailkapena.\nEnpresagintzako eta Humanitate eta Hezkuntza Zientzien Fakultateko adibidea:\n5.20 PIA cri\nGoi Eskola Politeknikoko adibidea:\n45 00 097 i\nTX 723.5.B36 G37 2001i\n4.3. Biblioteka bakoitzaren sailkapenaren interpretazioa\nSailkapena: TX 714 .A38 2016\nBCC Bibliotekak Kongresuaren Bibliotekaren Sailkapenaren bidez sailkatzen ditu bere funtsak (LCC, Library of Congress Classification). Hona hemen signaturen elementuak:\nLarriz agertzen diren lehen letren bidez, gai nagusiak eta horien azpisailak adierazten dira. Kasu honetan TX = Etxeko Ekonomia\nAzpiklase bakoitza zenbakiz azpizatitzen da. 714 = Sukaldaritza – Sukaldaritzako liburuak – 1800etik aurrera – Errezeten bilduma orokorrak\nOndorengo elementua kode alfanumeriko bat da, dokumentuen egilearen/egileen abizenak ordezkatzen dituena. A38 = Aduriz, Andoni\nAzken zenbakiek dokumentuaren argitaratze urtea adierazten dute. Kasu honetan 2016\nDokumentu bat aurkitzeko, lehenik alfabetikoki antolatuta dauden apalategietara jo behar duzu. Talde alfabetiko bakoitza zenbaki bidez antolatuta dago. Eta azkenik, egilearen abizena eta argitaratze urtea elementuen bidez.\nApalategian, BF431 .L67 2011 lehenago egongo da hau baino: TX714 .A38 2016\nApalategian, BF714 .L38 2016 lehenago egongo da hau baino: TX716 .A84 2000\nApalategian, BF714 .L38 2016 lehenago egongo da hau baino: TX714 .A46 2012\nApalategian, BF714 .L38 2016 lehenago egongo da hau baino: TX714 .A38 2017\nHumanitate eta Hezkuntza Zientzien Fakultatean eta Enpresagintzan:\nSailkapena: 5.20 PIA cri\nHauek dira signatura horren elementuak:\nZenbakiak: eremu tematiko handiak adierazten dituzte, eta zenbaki bidezko ordena orokorra ahalbidetzen dute.\nLetra larriak: egilearen lehen hiru letrak adierazten dituzte, eta alfabetikoki ordenatzeko balio dute.\nLetra xeheak: obraren izenburuaren lehen hiru letrak adierazten dituzte, eta alfabetikoki ordenatzeko balio dute.\nLiburua topatzeko, 5. zenbakiari dagokion apalategira jo behar duzu, eta 5.20 zenbakia aurkitu. Atal horren barruan, liburuak alfabetikoki ordenaturik egongo dira signaturaren bigarren lerroaren arabera; kasu honetan, PIA. Eta horien barruan, hirugarren lerroaren arabera egongo dira alfabetikoki ordenatuta; kasu honetan, cri.\nGoi Eskola Politeknikoan:\nSailkapena: 12 14 005\nHauek dira signaturaren elementuak:\nZenbakien lehen lerroak ezagutza eremu handi bat adierazten du.\nZenbakien bigarren lerroak adierazten du arlo tematiko zehatzago bat, lehen lerroak adierazten duen ezagutza eremuaren barruko arlo bat\nHirugarren lerroak, azkenik, gauden arlo tematikoaren barruko zenbakizko ordena bat adierazten du.\nLiburua aurkitzeko, 12 zenbakiari dagokion apalategira jo behar duzu (ezagutza arloa: Matematika). Atal horren barruan, 14. zenbakia ekuazio diferentzialen arlo tematikoari dagokio. Bloke honen barruan, liburuek zenbakizko ordenari jarraitzen diote; beraz, etiketan 005 zenbakia daraman liburua hartuko genuke.\n4.4. Hona hemen dokumentuaren egoera posibleak\nEskuragarri: Dokumentua eskuragarri eta zure fakultateko bibliotekan baldin badago, bila ezazu apalategietan. Beste fakultate batean badago eskuragarri, eska ezazu zure bibliotekan, ekar dezaten. Baliabide elektroniko batez ari bagara, eskura ezazu zuzenean esteka honen bidez: Testu osorako sarbidea/Acceso al texto completo del catálogo.\nMaileguz hartua: Galduak eta katalogoaren “Erabiltzailearentzako zerbitzuak” atalean, hauta ezazu “Egun maileguz emanda dauden dokumentuak erreserbatu” atala. Sor ezazu erreserba “Egin zure erreserba” atalean; horretarako, sartu zure kontu zenbakia (NAN zk. letra barik) eta interesatzen zaizun alearen barra kodea. Liburua itzultzen dutenean, bibliotekak jasotzera pasatzeko abisua emango dizu.\nMailegutik kanpo: Badaude material batzuk, beren ezaugarriak direla eta, maileguz hartu ezin direnak (aldizkariak, hiztegiak, entziklopediak…). Horiek bibliotekako geletan kontsultatu ahal izango dituzu nahi duzun aldiro.\nGalduak: Aldi batez galduta dauden dokumentuak dira.\n5. Nola erreserbatu langelak, ordenagailu eramangarriak, bideo kamerak…\nNahi izanez gero, honako hauek erreserba ditzakezu: lan eremuak eta ikasgelak, ekipamendu informatikoak (eramangarriak, tabletak, eReaderrak), ikus-entzunezko ekipamenduak (bideo kamerak, argazki kamerak), multimedia gailuak eta baita eguneroko lanerako behar dituzun beste material batzuk ere (usb-ak, entzungailuak, txartel irakurgailuak, haririk gabeko aurkezgailuak, kalkulagailuak, kalibreak, etab.).\nErreserbak egiteko Erreserben aplikaziora joan. Gogoan izan lehenengo aldiz sartzen baldin bazara, zure erabiltzaile datuak osatu beharko dituzula.\nErabilera gida bat daukazu zure eskura, non pausoz-pauso azaltzen den aplikazioan nola sartu eta baliabide bat nola erreserbatu.\nAukeratu zure fakultatea.\nSartu unibertsitateko zure erabiltzaile eta pasahitza.\nSakatu “Hasi saioa” botoia.\nZure profil pertsonaletik erreserbak egin ditzakezu eta mailegu zein erreserba historiala ikusi.\nArgibide gehiago izateko jo Lan espazioak eta beste baliabide batzuetan erreserba atalera.\nAraudia eta erabilera.\n6. Zeregin liburua edo dokumentua Bibliotekaren katalogoan ez badago\nKatalogoan ez dagoen liburu edo dokumentu bat behar baduzu, eska ezazu zuren bibliotekan, dokumentuari buruzko ahalik eta datu gehien emanez. Zure biblioteka arduratuko da erosteaz edo biblioteka arteko maileguz eskuratzeaz.\nEskatutako dokumentua jasotzen dugunean, zurekin harremanetan jarriko gara.\n7. Badaukazu prestakuntza beharrik biblioteka erabiltzeko?\nBibliotekan dihardugunok unibertsitatean konpetentzia digitalak lantzea bultzatzen dugu. Prestakuntza ikastaroak antolatzen ditugu, informazio baliabideak erabiltzen ikas dezazun eta eskaintzen ditugun zerbitzuak ezagutu ditzazun.\nBiblioteketan ari garenok gure prestakuntza saioen programa aurkezten dugu urtero, eta zugandik datorren edozein iradokizun onartuko dugu. Jarri harremanetanzure zentroko bibliotekarekin.\nEspazio orokorren araudia\nEkipamenduen nahiz baliabideen araudia eta erabilera


Euskal Herriko bidaia-gida/Ibilbideak/Itzagaondo ibarreko behatokia — Wikibooks\nEuskal Herriko bidaia-gida/Ibilbideak/Itzagaondo ibarreko behatokia\nItzagaondo ibarreko behatokia\nItzaga, Zuhatzu, San Migel baseliza,\n10,5 km. 3 ordu eta 15 mn.\nPirinioetan egon gabe, zereal lurren gainetik zazpiehun metrotik gora zutitzen da Izagako haitza. Done Mikelen baselizak egiten du berezi.\nPirinioetan egon gabe, zereal lurren gainetik zazpiehun metrotik gora zutitzen da Itzagako haitz dotorea. Oso mendi ezaguna da Nafarroan, eta Done Mikelen baselizak egiten du berezi bisitariaren begietara. \n3 Done Mikelen baseliza\nNafarroa Garaian dago Itzagaondo ibarra, eta Ardanatz, Erreta, Gergetiain, Idoate, Indurain, Iriso, Lizarraga, Turrillas, Urbikain eta Zuhatzu herriek osatzen dute. Lurralde horretako laborantza lurrak (zerealak, zuhainak) eta basoak (pinua, artea, haritza) Itzagako haitzaren hegi luzearen magalean barreiatzen dira, eremu zabala hartuz. Mendebaldean, Done Mikelen baseliza erromaniko zaharrak ongietorria egiten die mendizaleei, eta ekialdean, berriz, euren artean apenas gorabeherarik duten bi tontor nabarmentzen dira: Sanbelles eta Santagata haitza. Ipar-ekialdeko isurialdetik gaindiezina dirudien harrizko harresi batez osatutako amildegi luze batek inguratzen du.\nItzagarako igoerarik arruntena Ardanatz herritik ateratzen da. Guk Zuhatzu herri txikitik abiatzea erabaki dugu, eta ibilaldi zirkularra eginez bertara itzultzea. Hara iristeko, Iruñean Pirinioetako autobidea (A-21) hartu eta 16. irteeran utzi dugu, Urrotzera doan errepidea (NA-234) hartuz. Artaitzeko bidegurutzean eskuinetik ateratzen den bideari (NA-2400) jarraitu, eta berehala heldu gara Zuhatzu herrira.\nHerriko bazter batean ibilgailua utzi, eta herriaren sarreran ikusi dugun lurrezko pistan barrena abiatu gara, aurrez aurre dakusagun Itzagako haitz aldera zuzenduz. Berehala heldu gara lehen bidegurutzera, eta, bertan, erdi erreta dagoen egurrezko hesola batek jarraitu beharreko bidea erakutsi digu (Izaga jartzen du). Ezkerreko bidea hartu, eta jaitsiera txiki baten ostean eta berriro igotzen hasi orduko, pista nagusia utzi (jaitsiera hortik egingo dugu) eta gure ezker aldetik ateratzen den xenda txikiari heldu diogu (cahir bat hasieran).\nModu progresiboan altuera irabaziz, Erretatik datorren bidearekin bat egin dugu, eta konturatu orduko basoan sartu eta harrizko harresiaren azpira gerturatzen hasi gara. Haritz, ezpel eta pagoen artean marrazten den bide nabarmena geroz eta pikoagoa da, eta tarte batzuetan erritmoa moteldu behar izan dugu. Orbelaz estalitako xenda ederretik aurrera egin, eta, Ardanatzetik datorrenarekin bat egindakoan, herritik begiratuta gaindiezina zirudien harresian zehar zabaltzen den malda pikoari ekin diogu haitz eta zuhaitzen artean. Laster, 2009ko udan izan zen sute baten ondorioz erretako ezpeldira atera gara, eta gertu ikusi dugu baseliza. Atzera begiratu, eta behean ikusi ditugu zereal lurretan txertaturik Zuhatzu eta Erreta herrixkak.\nDone Mikelen baseliza[aldatu]\nBaselizara iritsitakoan atseden labur bat egitea erabaki dugu. Ingurune paregabe honek asko edertzen du eraikina, naturaren eta artearen konbinazio bikaina irudikatuz. Ateak itxita daude, eta ezin izan gara barrura sartu, baina jakin badakigu gaur egungoa XII. mendearen amaierakoa bada ere lehen aipamenak XI. mendekoak direla. Gogor jotzen du hego haizeak, eta jertsea jartzera gonbidatu gaitu. Mokadutxoa egin, zintzurra freskatu, eta aurrez aurre dugun tontor aldera abiatu gara, tarteka baseliza aldera burua jiratu eta ikuspegi ederraz gozatuz. Xenda nabarmen batek lagundu digu ehun metroko desnibela gainditzen, eta azken metroak gandor belartsuan bete ditugu, erpin geodesikoa eta gutunontzia dauden lekura hurbilduz.\nInguru horretan dagoen mendirik garaiena izanik, bertatik ikusten den ikuspegia oso zabala da. Denbora apur bat edukiz gero, ekialderantz jaits daiteke eta azkar hel daiteke Sanbelles izena duen gailurrera eta, aurreraxeago, Santagata (Santa Agata) haitzera. Gu etorritako bidetik baselizara itzuli gara, baina igotzeko erabili dugun basoko bidezidorretik beherantz egin beharrean Zuhatzu herriraino doan pista zabala aukeratu dugu patxadaz eta inguruaz gozatzeko.\nSigi-saga luzeak eginez, baso artean irekitzen den pistan barrena erraz galdu dugu altuera, eta, konturatu orduko, igotzeko erabili dugun bidegurutzearen ondora iritsi gara. Herrira heldu aurretik, atzera begiratu dugu, eta han ikusi dugu Done Mikelen baseliza harresiaren gainaldean, harro, dotore. Apenas hemezortzi biztanle dituen herri txiki horretako elizatxoa bisitatu eta gero, hiru kilometrora, Artaitz herrian, San Martin eliza erromaniko bikaina bisitatzera joan gara; eskultura multzo aparta du, eta merezi du ikustea.


Txina BU-50-114 Bypass olio-iragazkien fabrikatzaileak eta hornitzaileak - Shenzhen Wonpro\nHasiera > Produktuak > Bypass olio-iragazkia > BU-50-114 Bypass olio-iragazkia\nHandizkako BU-50-114 Bypass olio-iragazkia Txinan egindakoa, 20.000 unitate baino gehiagoko urteko salmenta-bolumena dugu. BU-50-114 bypass olio-iragazkiak mikra-mailako kutsatzaileak iragazten ditu iragazketa zehaztasun handiarekin eta kostu handiko errendimenduarekin.\n1. BU-50-114 Bypass olio-iragazkiaren produktuaren aurkezpena\nHandizkako BU-50-114 Bypass olio-iragazkia Txinan egina. BU-50-114 bypass olio-iragazkia sistema hidraulikoarekin batera erabiltzen da, eta sistema hidraulikoaren presioa erabiltzen du olio-kopuru jakin bat olio hidraulikoko zirkuitutik desbideratzeko eta, ondoren, olio-iragazkiaren bidez iragazketa zehatza egiten du. Desbideratzen den olio kopuru txikiak ez du sistema hidraulikoaren egonkortasunean eragiten BU-50-114 bypass olio-iragazkia eta sistema hidraulikoa aldi berean funtzionatzen dute sistema hidraulikoak sortutako olio kutsatzaileak denbora errealean kentzeko, hobetu olioaren garbitasun maila, olioaren bizitza asko luzatzen du, sistema hidraulikoaren hutsegite-tasa murrizten du eta sistema hidraulikoa funtzionamendu onean mantentzea.\n2. BU-50-114 Bypass olio-iragazkiaren parametro teknikoak\nProduktuaren eredua: BU-50-114\nEuskarrizko iragazkien eredua: ME-50-114\nIragazte-zehaztasuna: Î¼ maila\nGarbitasun maila altuena: NAS5\nUra kentzeko gehienezko kantitatea: 0,69 l inguru\nDeskontaminazio kopuru maximoa: 800 g inguru\nPresio-tartea aplikagarria: 0.6ï½ž21Mpa\nOlioaren tenperatura-tartea: 0 ½ 80 ℃\nOlioaren biskositate tartea: 9ï½ž180cSt\nSarrera eta irteerako diametroa: RC1/4 (sarrera)ï¼›RC3/8 (irteera)\nPisua (kg): 3,8\nNeurriak (mm): 185x166x310\nErregai deposituaren edukiera: â‰¤ 250L\n3. BU-50-114 Bypass olio-iragazkiaren produktuaren ezaugarriak\nBU-50-114 bypass olio-iragazkiak olio-oxidoak, lohiak, hezetasuna eta mikra partikula solidoak iragazten ditu. Elementu iragazkien saturazio-alarmaren gonbita pertsonalizatu daiteke, adimentsua eta erosoa da eta mantentze-lana kezkarik gabe dago. Segurtasun-balbul integratuak olio-iragazkia kaltetu dezake gehiegizko presioa dela eta. BU-50-114 bypass olio-iragazkia injekzio-makinekin, galdaketa-makinekin, makina-erreminta hidraulikoekin, estazio hidraulikoekin eta beste makina eta ekipo hidraulikoekin batera erabil daiteke.\n4. BU-50-114 Bypass olio-iragazkia erabili ondoren\nBU-50-114 bypass olio-iragazkiaren iragazkia egur-orea, zelulosa eta gehigarriz egina dago. Hiru funtzio ditu: ura xurgatzea, xurgatzea eta xurgatzea.\n5. Enpresaren ziurtagiriak\n(Shenzhen Makineria Industria Elkarteko kidea)\nA: Gure fabrika Guangzhou-n dago, Txinan.\nG: Nola izan naiteke zure agentea?\nE: Enpresak industria hidraulikoko negozio garrantzitsuetan dihardu eta dagozkien teknikariak baditu, gurekin agentzia eska dezake.\nHot Tags: BU-50-114 Bypass olio-iragazkia, Txina, handizkakoa, kalitatea, Txinan egindakoa, pertsonalizatua, fabrikatzaileak, aurreratua, profesionala, aurrekontua\nBU-100-114 Bypass olio-iragazkia\nBU-100G-104 Bypass olio-iragazkia\nBU-100G-114 Bypass olio-iragazkia


Zerga Harremanak - Ad Concordiam - Concierto Económico\nEkonomi Itunaren I. kapituluak tributu-harremanetan aplikatzen diren printzipio orokorrak ezartzeaz gain, Euskal Autonomia Erkidegoaren (EAE) eta Estatuaren arteko eskumenak banatzen ditu. Modu horretara, Lurralde Historikoetako tributu-sistema osatzen duten itundutako tributuen banaketa egiten da, tributuz tributu araugintza-ahalmena, ikuskatzeko ahalmena eta biltzeko ahalmena EAEri edo Estatuari egotzita.\nEskumen horiek banatzeko ereduak irizpide klasikoetan du oinarri: ohiko egoiliartasuna eta egoitza fiskala. Irizpide horiek erabili ohi dira, hain zuzen, Estatuen artean tributu-ahala banatzeko, eta Ekonomia Garapen eta Lankidetzarako Erakundeak (EGLE-OCDE) zergapetze bikoitza saihesteko hitzarmenen ereduetan irizpide horiek jaso ohi ditu. Espainiako Estatuko lurraldean tributu-administrazio batzuk elkarrekin daudenez, Ekonomi Itunak irizpide bereziak ezarri ditu Administrazio bakoitzari egotzi beharreko tributu-zama banatzeko, eragiketen kopurua eta lekua, kasu.\nPertsona fisikoen ohiko egoiliartasuna eta pertsona juridikoen egoitza fiskala zehazteko irizpideak Ekonomi Itunaren I. kapituluaren XVI. Sekzioan garatu dira. Irizpide horiek aplikatu ahal izateko, zergaduna Espainiako lurraldeko egoiliarra izan behar da.\nOro har, pertsona fisikoa lurralde bateko ohiko egoiliar izatean, pertsona zergaldiko egunik gehien zein lurraldetan egon edota aurreko urtearen egunik gehien zein lurraldetan egon eta lurralde horretako tributu-administrazioa izango da eskuduna. Pertsona juridikoei dagokienez, egoitza fiskala bat dator sozietate-egoitzarekin, baldin eta sozietate-egoitzan negozioen zuzendaritza eta administrazioaren kudeaketa benetan zentralizatu badira.\nSozietateen gaineko Zergaren eta Balio Erantsiaren gaineko Zergaren tributu-zama banatzeko, Administrazio bakoitzaren lurraldean gauzatu diren eragiketen kopurua zenbatuz egingo da. Ekonomi Itunarentzat eragiketen kopurua izango da “subjektu pasiboak, bere jardueran egindako ondasun-emateak eta zerbitzu-emateak direla-eta, ekitaldi batean hartzen dituen kontraprestazio guztien zenbatekoa, Balio Erantsiaren gaineko Zerga eta baliokidetasun-errekargua kenduta, halakorik badago“. Euskal Autonomia Erkidegoan gauzatu diren eragiketak zein diren jakiteko Ekonomi Itunak berak eragiketa horiek kokatzeko erregelak jaso ditu.\nOhiko egoiliartasuna eta egoitza fiskala zehazteko irizpideak labur bildu dira “Egoitza fiskala, Euskadin” izeneko koadroan.\nEragiketak Euskal Autonomia Erkidegoan kokatzeko erregelak kontsulta ditzakezu “Eragiketak gauzatu diren lekua” izeneko koadroan.


Zulodun galbahea - Diario de Noticias de Navarra\naitzol elizaran 13.06.2021 | 01:13\nSelektibitateko froga pasa dute ikasleek azken bi asteetan hegoaldean. USE deitzen diote orain, Unibertsitatera Sartzeko Ebaluazioa. Baina gauza bera da. Izerdiak, azken bi urteetan ikasitakoak inbutu batez irentsi eta ahal duzun txukunen bota, horren arabera etorkizuna jokatzen duzula kontuan hartu gabe, posible balitz, eta negar malkoren bat tarteko.\nFroga honek gaitegi bateratu xamar bati heltzeko bidea ematen die hezkuntza sail desberdinei. Baina gero, egia esatera, erkidego bakoitzak bere erara molda ditzake hainbat aspektu, gutxi gorabehera. Denok geunden Espainiako Historia ikastera behartuak baina aurten, adibidez, hutsuneak betetzeko ariketa bat jarri zieten Murtzian Al-andalusen inguruan, Gipuzkoan Bigarren Errepublikari buruz galdetzen zuten bitartean. Zortzi folio idatzi zituela zioen batek teleberrin, kantitatea eta kalitatearen arteko harreman eskasaz ohartu gabe oraindik.\nEz diot konponbiderik bilatuko azterketa hauen aferari testu honetan, baina agian, unibertsitate, edo hobe esanda, fakultate bakoi-tzak bere froga diseinatuko balu, bere behar eta ikasketa programei egokituta, finago ibiliko ginateke. Cadiz-eko konstituzioaren berri izatea ongi dago, baina akaso Orreagako gudua irakatsiz, gertutasun hutsagatik baldin bada ere, ikasleak gusturago hartuko du gaia. Euskara ikasgaiko froga bera ere agian moldatu beharko litzateke. Euskal Autonomia Erkidegoan askorentzat ama, edo amaorde, hizkuntza izanda, Ingleseko frogarenn zailtasunaren pare izateak ez du laguntzen hizkun-tzari prestigioa ematen. Nafarroan konplikatuxeagoa dela badakit, eta behingoagatik, zailagoa izateak zentzua baduela onartu beharrean nago.\nArgi dago frogaren formatuak ez duela laguntzen ikastolan ikasitako edukiak barneratu dituzula erakusten. Eta argi daukat ere ikastolaren funtzioa ez dela soilik edukiak barneratzearaztea. Eskoletatik pertsona osoak ateratzea da helburua, baina pertsona oso horiek hobe dute USEa ondo gainditu, gurasoen laudorio eskasak agudo bihurtuko baitira kritika. Nire umetxoak hau, nire umetxoak beste... nota baxuen errua inolaz ere ez baita sofan potrozgora, edo aluzgora, mugikorraren bateria xahutzearen ondorio. Egongo da beste arrazoiren bat.\nGaindituz gero etorkizuna aukeratzera, hortxe tranpa. Ikasketak aukeratzea etorkizuna sinatzea balitz bezala. Nahiko lukete askok. Ingeniari izateko ikasi eta irakaskuntzan amaitu, Kimika ikasten hasi, nazkatu eta Filosofiari ekin. Goi mailako zikloa hasi eta bukatu, oraindik lanerako gogorik ez duzula konturatzean, beste zerbait ikastea pentsatu. Pisu gehiegi jartzen dugu oraindik aukeraketa horretan, eta bizitza, zorionez, dezente malguagoa da.\nIkasle bizitza erdia USErako presiopean joaten da, urtero da albistegai, eta urtero atsekabe iturri. Helmuga gisa aurkezten zaigu derrigor gainditu beharreko harresi hau, krokodiloz jositako putzuz inguratua, eta Port Aventurako dekoratua bezalakoa dela konturatzerako, dagoeneko galbahetik pasatuak gara. Bizitzaren arrabola.


Osteguna, 2013ko maiatzak 23 - 12:11\nJose Anjel Iribar\nEuskal Herriko futbol selekzioko hautatzailea\n2007-12-27 - 12:00\nG. Eskerrik asko, Jose Anjel, eta hurrena arte. BERRIA.INFO\nE. Eskerrik asko zaleek eman didazuen aukeragatik, elkarrekin harremana edukitzeko.\nG. Ezagutzen al duzu jokalaririk Espa�iko selekzioari ezezkoa eman izan diona? Ezagutzen baduzu, ze iruditzen? Ana Mari Lizarralde\nE. Beti defendatuko dut adierazpen askatasuna eta aukera egiteko askatasuna. 18\nG. Joaten al zea Zarauzko hondartzara plaieroak ikustera? Ze oroitzapen, Makatza? Txaparro\nE. Ia urtero joaten naiz, eta oroitzapen ezin hobeak etortzen zaizkit. Nire barru-barruan Makatzanekoa sentitzen bainaiz.\nG. Zein da gaur egun munduko atezainik onena? Zein euskal atezainik onena? Zein historiako munduko onena? Zubi\nE. Nire gustukoak hauexek dira: Cesk, Buffon, Casillas. Aste honetan, euskal atezainik onenak Riesgo eta Lafuente. Historiako munduko onena, Zubi.\nG. Jokalarien zerrenda ikusi ta gero, nire buruari galdetu nion zergatik ez dagoen Eibarreko jokalaririk. Del Olmo, Altuna ta Ala�a maila daukate selekziora joateko (nire ustez), ta Realeko jokalari asko doazela irakurri ta gero. Dena den, zorte on ta segi ofizialtasuna lortu arte! Labeko\nE. Eskerrik asko zortea opa izanagatik, nahiz eta ados ez egon gure hautaketarekin.\nG. Egin al debe behin ere zuri buruzko libururik, biografiarik? Instituzio bat zera eta... Txomin\nE. Bai, nire kirol biografia egin zuten, Zamoraren errekorra gainditu nuen garaian. Uste dut Terrachet izeneko kazetari batek argitaratu zuela.\nG. Athleticek jokalari atzerritarrak izan beharko al lituzke? Xahar-abia\nE. Nik Athleticek daukan filosofiarekin bat egin dut eta egiten dut. Hori nire iritzia besterik ez da. Hor daude bazkideak eta zaleak, beren iritzia emateko. 13\nG. Eroso al zaude hautatzaile postuan? Miel Mari Urkia\nE. Erantzukizun handiarekin nago, eta gustukoa dut.\nG. 40 bat urtean hor zaude euskal futbola gertutik segitzen. Egingo al zenuke 40 urteotako euskal selekzioa? Ea atean...; defentsan... Mikel Uria\nE. Oso jokalari garrantzitsuak eta onak egon dira 40 urte hauetan, eta pentsatzen dut hiru selekzio bikain egiteko aukera edukiko nukeela. Hala eta guztiz, ez nuke nahi inorrekin ahaztu\nG. Badakit denok dugula entrenatzaile txiki bat geure barruan. Baita gure selekzioaren hautatzaile txiki bat ere. Hala izanda, ez dut ulertzen nola Osasuna izanda momentuko talderik onena (sailkapenaren arabera) jokalari bakarra deitu duzuen. Monreal? Fla�o anaiak? Krutxaga? Josetxo? Sola?\nEta Osasunan ez izanda ere, Raul Garcia? aritz\nE. Guk zerrenda jokalarien kalitateari begira egiten dugu, ez zein taldetakoa den kontuan hartuta, baina ulertzen dut denok daukagula hautatzaile-entrenatzaile bat barruan eta, noski, bakoitzak bere talde edo jokalariak dituela. Ziurrenik, zale denok hamaikako desberdina egingo zenukete\nG. zer nahiago,athletic-ek txapeldunen liga irabaztea, edo euskal selekzioak ofizialki munduko txapelketan parte hartzea?\nta zer errezago,athletic-ek txapeldunen liga irabaztea, edo euskal selekzioak ofizialki munduko txapelketan parte hartzea? xabi\nE. Orain, athleticek txapeldunen liga irabaztea errazagoa da. Agian, orain dela hamar urte, aukera hori bazuen Athleticek, parte hartu baitzuen txapeldunen ligan.\nG. Beharrezkoa dela uste duzu ofizialtasunaren bidean plan estrategiko bat diseinatzea federazio eta instituzioen artean? Posible ikusten al duzu Euskal Herriko eragile gehienen artean adostasun batera heltzea zentsu horretan? Ibao Karotone\nE. Nik uste dut EFB (Euskal Federazioen Batasuna) lan horretan ari dela, eta entzun dudanez, diru batzuk ere jarri dituzte euskal kirol arduradunek hori bideratzeko\nG. Euskal Herrian beti izan da atezain ohitura handia. Garai batean Espainiako taldeen atezainen erdiak euskaldunak ziren. Gaur egun, ez dira momenturik onenean. Riesgo, Almunia eta Iraizoz kenduta maila nahiko baxua dagoela esango nuke. Zer iruditzen? Paco Buyo\nE. Nik uste dut maila ona mantentzen dugula orain ere, baina agian beste lekuetako atezainen maila igo egin da, lehengo aldean orain hobeto lantzen dituztelako eta beharbada garrantzi gehiago ematen diotelako atezainak egin beharreko lanari.\nG. Jokalariren baten aldetik jaso dozue inoiz ezezkorik? Ukatu da inor selekziora joatea? Izenik ez dot eskatzen. Jose Mari Urizar\nE. Ezezko borobilik ez dugu jaso. 6\nG. Selekzioan, euskaraz dakizuenok euskaraz egiten al duzue zuen artean? Ixiar Lopetegi\nE. Bai, bestela kontradikzio izugarria izango litzateke beste era batera komunikatzea\nG. Euskadi edo Euskal Herriagatik ere eztabaidan ibili behar bada, dei diezaiogun Nafarroa baina eman dezatela dena selekzioaren alde. Ez deritzozu honela, Jose Angel? Hasier\nE. Hautatzaile bezala, Euskadi ala Euskal Herria izanda, jokalariak berberak dira bizi dugun egoera honetan.\nG. larunbateko mobilizazioa dela eta zer esango zenioke euskal jendarteari? zilegia al da euskal federazioen aldeko aldarrikapena? ainhoa\nE. Guztiz zilegia da euskal federazioen aldeko aldarrikapena, eta euskal kirol legeak hala jasotzen du.\nG. Zer pauso ematen ari dira zuen aldetik ofizialtasuna lortzeko? sergio\nE. Partida bera jokatzea, urtero partida bat, bi edo hiru jokatzea, atzerrian ere, aurten lortu duen bezala, aurrerapauso bat bezala hartzen dut. Hori hautatzaile naizen aldetik erantzuten dizut.\nG. Kaixo Jose Angel. Gure selekzioarekin, Euskal Herriko egoerarekin bezala, apur bat etsituta nabil. Jakin badakit, zuregatik balitz bihar bertan herri eta selekzio independiente baten arduradun izatekoprest zeundekela. Baina, zure inguruan, futbol munduan zein politikan dabiltzanen artean ez al zaizu iruditzen sarritanitxurakeriatan baino ez dabiltzala. Hainbeste urte selekzioa bultzatzen eta aurreraka gutxi egin dugula, alegia? Matxin\nE. Nik uste dut ahal den neurrian, bakoitzak aportatzen duela aportatzen duela. Gauzak horrela ikusiko ez banitu, beharbada neu ere zu bezela sentituko nintzateke, baina iruditzen zait hori ez dela komenigarria, ez niretzat, ez entrenatzen dugun taldearentzat\nG. Egia esanda: Zenbatgarren postuan egon liteke Euskal Herria munduko selekzioen zerrendan? Karmen Alegria\nE. Gai gara oso ondo konpetitzeko, eta inongo arerioren beldurrik ez genuke izango, ziur nagoelako oso itxura ona eta emaitza onak lortzeko gai garela\nAldaketa gutxi izango luke Eusko Legebiltzarrak hauteskundeak gaur egingo balira\nGeorges Moustaki kantaria hil da, 79 urterekin